title: Friedrich Schiller

text: "Die Horen" ilmestyi ensimmäisen kerran vuonna 1795. Lehteen kirjoittivat ajan merkittävimmät kirjailijat ja filosofit, kuten Johann Gottfried von Herder, Johann Gottlieb Fichte, August Wilhelm Schlegel, Wilhelm von Humboldt, Alexander von Humboldt, Johann Heinrich Voß ja Friedrich Hölderlin. Vuosina 1796–1800 Schiller julkaisi "Musenalmanach"-kirjallisuuslehteä, johon kirjoitti monta kuuluisaa aikalaista, kuten Goethe, Herder, Hölderlin, Schlegel ja Ludwig Tieck. Vuosina 1797–1798 Schiller kirjoitti paljon balladeja.


title: Friedrich Schiller

text: Schiller sai "Wallenstein"-trilogian valmiiksi vuonna 1799. Samana vuonna valmistui "Laulu kellosta". 3. joulukuuta Schiller muutti perheineen Weimariin, jossa syntyi lisää merkittäviä teoksia: "Maria Stuart" vuonna 1800, "Orleansin neitsyt" vuonna 1801, "Messinan morsian" vuonna 1803 ja "Wilhelm Tell" vuonna 1804. Vuonna 1802 Schiller aateloitiin, ja hän sai tästä lähtien käyttää itsestään nimeä ”Friedrich von Schiller”. Näinä vuosina hän alkoi kuitenkin sairastella yhä useammin.


title: Friedrich Schiller

text: Helmikuussa 1805 Schiller sairastui vakavasti. 1. toukokuuta hän tapasi Goethen viimeisen kerran matkalla teatteriin. 9. toukokuuta Schiller menehtyi Weimarissa ilmeisesti tuberkuloosin aiheuttamaan akuuttiin keuhkokuumeeseen.


title: Friedrich Schiller

text: Syksyllä 1826 Goethe lainasi Schillerin pääkallon Weimarin Herttuatar Anna Amalian kirjastosta. Tämän salaisuuden hän paljasti vain ystävälleen Wilhelm von Humboldtille, mutta tämä menikin kertomaan juttua eteenpäin. Goethe käytti pääkalloa ilmeisesti tutkimuksiaan varten. Schillerin luut olivat aluksi Weimarin Jacobsfriedhofin kassaholvissa, mutta ne haudattiin 16. joulukuuta 1827 Weimarin historialliselle hautausmaalle. Goethe haudattiin myöhemmin omasta pyynnöstään Schillerin viereen.


title: Friedrich Schiller

text: Schiller eli yksinvallan ja porvarillisen aikakauden siirtymäaikana, jonka näkyvimpiä tapahtumia Euroopassa oli Ranskan vallankumous. Porvaristo ei voinut eikä saanut ilmaista poliittisia mielipiteitään itsevaltiuden aikana, jolloin Saksan pikkuvaltioiden vallanpitäjät hallitsivat itsevaltiaan ottein. 1700-luvun jälkipuoliskon kirjallisuudesta tuli siten keskeinen väline porvarillisen itsetietoisuuden kehittämisessä. Schillerin ennen vuotta 1785 tekemien teosten paatos ja tunteellisuus tähtäävät inhimillisyyden kohottamiseen. Tämä periaate asettui vastakkain itsevaltiuden politiikan kanssa. Porvarillisen tragedian valinta keskeiseksi muodoksi kuvastaa tätä lähtökohtaa.


title: Friedrich Schiller

text: Seuraavana jaksona Schillerin tuotannossa voidaan pitää vuosia 1785–1795, jolloin syntyi "Don Carlos" sekä kirjallisuusteoreettiset teokset "Über die ästhetische Erziehung des Menschen" (”Ihmisen esteettisestä kasvatuksesta”) ja "Naiivista ja sentimentaalisesta runoudesta" (Über naive und sentimentalische Dichtung). Jälkimmäinen on modernin mannermaisen estetiikan klassikko. Se huipentaa ja summaa Schillerin lyhyen mutta intensiivisen teoreettisen kauden. Kirjoitus on myös ensimmäisiä tekstejä, joissa runoudelle ja taiteelle annetaan selkeän poliittinen tehtävä.


title: Friedrich Schiller

text: Vuosina 1795–1805 Schiller kirjoitti ennen kaikkia Weimarin klassismiin lukeutuvia draamoja. Niissä Schiller alkoi toteuttaa ihmisen esteettisen kasvatuksen ohjelmaa, järjen ja tunteen tasapainoa. Vaihtamalla idyllisen tyylin draamaan hän pyrki tekemään ihmisistä esteettisempiä. Tämä oli Schillerin mielestä edellytys sille, että voitaisiin siirtyä väkivalloitta järkevämpään valtiomuotoon, mutta se toimi myös vastaohjelmana Ranskan vallankumoukselle sekä päivän politiikalle, jossa Schillerin mielestä käytettiin liiaksi raakaa voimaa.


title: Friedrich Schiller

text: Schiller ei luonut ainoastaan ilmaisuvoimaisia draamoja kuten "Rosvot", "Don Carlos", "Orleansin neitsyt" ja "Wilhelm Tell", vaan hän oli myös saksankielisen kirjallisuuden tärkein poliittinen runoilija, joka ilmaisi teoksissaan 1700-luvun lopulla estottomasti järjen, ihmisyyden ja vapauden ihanteita. Schillerin omin sanoin ”todellisen poliittisen vapauden rakentaminen on täydellisin kaikista taideteoksista” ("Über die ästhetische Erziehung des Menschen", 2. kirje).


title: Friedrich Schiller

text: Schiller oli 1800-luvulla suosittu monissa Euroopan maissa, varsinkin siellä, missä hänen kannattamansa vapausihanteet eivät olleet toteutuneet politiikassa, esimerkiksi Italiassa ja Venäjällä. Vuonna 1859 Schillerin 100. syntymäpäivää juhlittiin koko Euroopassa, ennen kaikkea toki saksankielisellä alueella. Kustantaja Cotta myi Schillerin teoksia vuoteen 1867 mennessä yhteensä 2,4 miljoonaa kappaletta. Schilleriä luettiin joko vuoden 1848 vallankumoushenkeen sopivana vapausrunoilijana tai porvarillisena runoilijana, joka piti hyveitä kunniassa.


title: Friedrich Schiller

text: Kansallissosialistisessa Saksassa germanisti ja Schiller-ihailija Joseph Goebbels piti aluksi huolta siitä, että Schiller esitettiin suorastaan kansallissosialismin tienraivaajana. Natsit joutuivat kuitenkin pian huomaamaan, ettei Schillerin tuotanto sittenkään soveltunut heidän ideologiaansa. "Don Carloksen" esittäminen kiellettiin pian kokonaan, kun vuorosanat "Sire, geben Sie Gedankenfreiheit" (”antakaa meille ajatusten vapaus”) keräsivät esityksissä yhä uudelleen aplodeja kesken kohtausta. Samoin kävi "Wilhelm Tellille", jossa teemana oli tyrannin murha. Määräsipä vielä Adolf Hitlerkin vuonna 1941, ettei "Wilhelm Telliä" saisi enää esittää, koska hän pelkäsi Wilhelm Tellin kaltaisia kavalia "selkäänpuukottajia".


title: Friedrich Schiller

text: DDR:ssä Schilleriä arvostettiin, sillä hän oli suosittu kirjailija Saksan työväenliikkeen työläistenkoulutusyhdistyksissä. Jotkut esittivät jopa kysymyksen, olisiko Schiller ollut kommunisti, jos hän olisi elänyt tuona aikana. Ironista on kuitenkin, että myöhemmin myöskään DDR:ssä ei enää esitetty "Don Carlosta", tälläkin kertaa yllä mainitun ajatusten vapautta koskeneen repliikin takia.


title: Friedrich Schiller

text: Schiller jäi 1970-luvulla ensimmäistä kertaa syrjään saksankielisten lukijoiden perusvalikoimasta yhdessä lähes kaikkien Sturm und Drangista Wienin kongressiin ulottuvan aikakauden runoilijoiden kanssa. Nykyäänkin lukiokoulutuksen saaneiden keskuudessa kirjallinen kaanon ulottuu menneisyydessä useimmiten vain Thomas Manniin ja Gerhart Hauptmanniin tai korkeintaan Theodor Fontaneen ja Heinrich Heineen.


title: Friedrich Schiller

text: Suomenkielisinä käännöksinä Schilleriltä ovat ilmestyneet ainakin seuraavat teokset:Näistä useimmat on julkaistu Otavan vuosina 1950–1955 julkaisemassa neliosaisessa sarjassa "Friedrich von Schiller: Valitut teokset neljänä niteenä". Ensimmäisessä osassa on näytelmien lisäksi myös Schillerin runoja.


title: Seamus Heaney

text: Seamus Heaney (13. huhtikuuta 1939 – 30. elokuuta 2013) oli irlantilainen runoilija. Hän oli eräs oman aikansa tunnetuimmista englanninkielisistä runoilijoista. Hänelle myönnettiin Nobelin kirjallisuuspalkinto 1995.


title: Seamus Heaney

text: Heaneyn työt kumpusivat Pohjois-Irlannissa vietetystä lapsuudesta ja Irlannin historiasta. Oman työnsä lisäksi hän käänsi klassikoita nykyenglannille, muun muassa muinaisenglantilaisen eepoksen "Beowulfin", josta sai Whitbread-palkinnon.


title: Elias Canetti

text: Elias Canetti (25. heinäkuuta 1905 Rustšuk, Bulgaria – 14. elokuuta 1994 Zürich, Sveitsi) oli bulgarialaissyntyinen brittiläinen Nobel-kirjailija, joka kirjoitti saksaksi.


title: Elias Canetti

text: Canetti syntyi Rustšukissa Bulgariassa vauraan kauppiaan Jacques Canettin ja tämän vaimon Mathilden perheeseen. Canettin suku oli Espanjan sefardijuutalaisia, jotka olivat paenneet Iberian niemimaalta vuonna 1492 juutalaisvainoja. Perheen alkuperäinen nimi oli Cañete, ja se muutettiin Canettiksi.


title: Elias Canetti

text: Canetti asui Bulgariassa vuodet 1905–1911, kunnes perhe muutti isän työn takia Lontooseen. Hänen isänsä kuoli 1912, ja Canettit muuttivat Wieniin. Canetti puhui äidinkielenään ladinoa ja lisäksi bulgariaa, englantia, ranskaa. Itävallassa asuessaan Canetti oppi saksaa, josta tuli hänelle melkein äidinkieli. Perhe asui 1916–1921 Zürichissä ja vuodesta 1924 Saksassa. Hän opiskeli kemiaa Wienin yliopistossa. Asuttuaan Itävallassa vuoteen 1938, jolloin Saksa miehitti Itävallan (Anschluss), Canetti muutti Lontooseen, jossa hän asui 1970-luvulle asti. Hänestä tuli Britannian kansalainen 1952. Viimeiset 20 vuottaan hän asui Sveitsissä.


title: Elias Canetti

text: Canetti sai Nobelin kirjallisuuspalkinnon vuonna 1981.


title: Elias Canetti

text: Canetti käänsi 1930-luvulla saksaksi kolme Upton Sinclairin teosta. Canettin omaan tuotantoon kuuluu matkakertomus "Marrakešin ääniä", näytelmiä, yksi romaani "Sokeat" ("Die Blendung") ja filosofis-sosiaaliantropologinen tutkielma "Joukko ja valta" ("Masse und Macht") sekä omaelämäkerrallinen trilogia "Soihtu korvassa", "Pelastunut kieli" ja "Silmäpeli". Hän kirjoitti myös kolme näytelmää, mietelmiä sekä useita esseitä ja tutkielmia. Hän julkaisi ensimmäiset omat teoksensa 1930-luvulla mutta tuli laajemmin tunnetuksi vasta 1960-luvulta alkaen ja varsinkin Nobelin palkinnon jälkeen. Häneltä julkaistiin postuumisti muistelmatrilogian jatko-osa "Party im Blitz: Die englischen Jahre" (2003) sekä esseekokoelma "Aufsätze, Reden, Gespräche" (2005).


title: Kenzaburō Ōe

text: Kenzaburō Ōe (, s. 31. tammikuuta 1935) on merkittävä japanilainen nykykirjailija, jolle myönnettiin Nobelin kirjallisuuspalkinto 1994.


title: Kenzaburō Ōe

text: Oe opiskeli ranskalaista kirjallisuutta, ja hänen varhaiseen tuotantoonsa ovatkin vaikuttaneet etenkin Ranskan ja Yhdysvaltojen nykykirjallisuus. Oen tuotanto on usein syvästi henkilökohtaista, hän yhdistää japanilaiseen taruperinteeseen kokemuksiaan ja tunteitaan kehitysvammaisen, mutta musiikillisesti huippulahjakkaan esikoispoikansa Hikari Oen isänä.


title: Kenzaburō Ōe

text: Oen arvot ovat vasemmistolaisia, hän on aktiivinen sodanvastaisessa toiminnassa, ja on ollut sodanjälkeisen sukupolven merkittävimpiä ääniä. Hän ei kuitenkaan ole liittynyt mihinkään poliittiseen puolueeseen. Näkemystensä vuoksi hän on joutunut vanhoillisten piirien hyökkäysten kohteeksi, jopa fyysisesti vuonna 1961 luennoidessaan Tokion yliopistossa.


title: Kenzaburō Ōe

text: Oe avioitui 1960 Yakari Itamin kanssa, ja heillä on kolme lasta. Hikarin syntymä oli hänen elämänsä ja kirjallisen uransa käännekohta.


title: Star Trek: Voyager

text: Star Trek: Voyager on yhdysvaltalainen tieteistelevisiosarja, jota esitettiin kotimaassaan vuosina 1995–2001.


title: Bosniakit

text: Bosniakit (bosniaksi "Bošnjaci") ovat slaavilainen kansa, joka pääasiassa muodostuu Bosnia ja Hertsegovinan muslimeista. Bosniakit muodostavat Bosnia ja Hertsegovinan väestöstä 48 prosentin osuuden. Heitä asuu vähemmistönä myös muun muassa Serbiassa, Montenegrossa, Kosovossa ja Makedoniassa kuten myös muissa entisen Jugoslavian maissa. Nykyään bosniakkien kieltä kutsutaan Bosnian kieleksi (serbokroatiankieli).


title: Bosniakit

text: Länsimaissa bosniakkeja kutsutaan usein Bosnian muslimeiksi, mikä on virheellinen nimitys, sillä kaikki bosniakit eivät ole muslimeja eivätkä kaikki Balkanin muslimit bosniakkeja. Bosnia ja Hertsegovinan muslimit ovat serbejä ja kroaatteja jotka kääntyivät pakosta Islamin uskontoon. Suurin osa (noin 90 prosenttia) bosniakeista on yhä islaminuskoisia, mutta uskonto ei heille ole kovinkaan määräävässä asemassa ja jotkut ovat kääntyneet takaisin kristinuskoon. Bosniakkien kansallistunne ei ole koskaan ollut yhtä voimakas kuin alueen serbien tai kroaattien. Muslimieliitti on liittoutunut joskus serbien, joskus kroaattien kanssa. Toisessa maailmansodassa bosniakit olivat monesti Saksan puolella. Titon Jugoslavia voimisti muslimien asemaa, mikä herätti serbeissä vastustusta.


title: Bosniakit

text: 1990-luvun alkupuolella Bosnia ja Hertsegovinan muslimit joutuivat Bosnian sodassa ankaran vainon kohteeksi. Heitä surmattiin joukoittain. Jugoslavian aikoina bosniakkien ja muiden muslimikansojen kansallisuudesta käytetty nimitys oli muslimi tai katsottiin sukujuuret sitten kansallisuus oli serbi tai kroaatti. Ennen ensimmäistä Jugoslaviaa, jota kutsuttiin serbien, kroaattien ja sloveenien kuningaskunnaksi sekä ortodoksit, katoliset että muslimit käyttivät itsestään nimitystä bosniakit. Myöhemmin serbien painostuksesta Jugoslaviassa pyrittiin tuhoamaan bosniakkilainen kansallinen identiteetti mm. kieltämällä heidän nimensä perustuslaissa.


title: Coruscant

text: Coruscant on fiktiivinen planeetta George Lucasin Tähtien sota -elokuvasarjassa.


title: Coruscant

text: Coruscant sijaitsi Coruscantin sektorissa lähellä galaksin keskustaa. Planeetan pinta oli kokonaan kilometrien korkuisten pilvenpiirtäjien ja muiden rakennusten peitossa. Ainoa koskematon maa-alue oli Manarai-vuorten kaksoishuiput, jotka sijaitsivat lähellä keisarillista palatsia. Vuoret olivat suosittu turistikohde, ja niiden lähellä sijaitsi useita ravintoloita turisteja varten. Coruscantin valtameret oli imetty kuiviin, ja niiden vesimassoja pidettiin maanalaisissa luolissa sijaitsevissa suurissa säiliöissä. Planeetan napajäätiköihin oli asennettu valtavia putkia, jotka pumppasivat vettä Coruscantin asukkaiden tarpeisiin.


title: Coruscant

text: Coruscantin planeetan laajuinen kaupunki, oli nimeltään Galaktinen Kaupunki. Kaupunki oli jaettu tuhansiin sektoreihin. Suurin osa planeetan asukkaista asui kaupungin rikkaissa yläkerroksissa, mutta köyhälistö ja rikolliset elivät pimeissä ja likaisissa alakerroksissa. Galaktisen kaupungin merkittävimpiä nähtävyyksiä olivat senaatintalo, ylikanslerin toimisto, jeditemppeli ja keisarillinen palatsi.


title: Coruscant

text: Coruscantissa yksi vuorokausi kesti 24 tuntia, ja planeetan vuodessa oli 368 vuorokautta. Galaktinen standardikalenteri kehitettiin seuraamaan Coruscantin vuotta. Coruscantilla oli neljä kuuta. Planeetalla asui noin biljoona asukasta. Coruscant oli galaksin pääkaupunki, ja sen hyperavaruuskoordinaatit olivat 0-0-0.


title: Coruscant

text: Coruscant-planeetan alkuperäisiin asukkaisiin kuuluivat rauhanomaiset zhellit, jotka alisti valtansa alle sotaisa taung-rotu. Zhellit ja taungit kuolivat sukupuuttoon tuntemattoman luonnonkatastrofin seurauksena tuhansia vuosia ennen Galaktisen tasavallan syntyä. Useimpien arkeologien mukaan ihmiset luultavasti kehittyivät Coruscant-planeetalla. Planeetta oli ollut rakennusten peitossa jo noin 100 000 vuotta ennen Yavinin taistelua.


title: Coruscant

text: Suuren hyperavaruussodan aikana Naga Sadowin johtama sith-laivasto hyökkäsi Coruscantille. Jediritari Memit Nadallin johtamat sotajoukot puolustivat Coruscantia, ja lopulta sithien avaruuslaivasto joutui vetäytymään.


title: Coruscant

text: Suuren sith-sodan aikana pimeälle puolelle kääntynyt jedi Ulic Qel-Droma valloitti Coruscant-planeetan, mutta jedi-ritareista koostuva iskujoukko kaappasi Droman. Coruscant-planeetta päätyi takaisin Galaktisen Tasavallan haltuun, ja Droma joutui oikeudenkäyntiin. Sithlordi Exar Kun tappoi jedi-mestarinsa Vodo Siosk-Baasin ja pakeni Ulic Qel-Droman kanssa Coruscant-planeetalta.


title: Coruscant

text: Kloonisodan aikana Coruscant joutui useiden Itsenäisten aurinkokuntien konfederaation järjestämien salamurhien ja terroristi-iskujen kohteeksi. Iskujen uhreihin kuului entinen ylikansleri Finis Valorum. Ylikansleri Palpatine kiristi planeetan turvatoimia, ja kokonaisista kaupunkialueista tehtiin kloonisotilaiden tukikohtia. Sodan loppupuolella kreivi Dooku ja kenraali Grievous hyökkäsivät Coruscantille. Grievous kaappasi Palpatinen, mutta Obi-Wan Kenobi ja Anakin Skywalker pelastivat ylikanslerin separatistien lippulaivasta "Näkymättömästä kädestä". "Näkymätön käsi" putosi Coruscantin pinnalle ja suurin osa separatistilaivastosta tuhoutui.


title: Coruscant

text: Palpatinen järjestämät jedivainot alkoivat Darth Vaderin johtamasta hyökkäyksestä jeditemppeliin. Vader ja eliittikloonisotilaista koostuva 501:s legioona tappoivat kaikki temppelissä olleet jedit. Temppeli syttyi liekkeihin, ja sen rauniot säilyivät hylättyinä ja autioina vielä Palpatinen kuoltua Endorin taistelussa.


title: Coruscant

text: Galaktisen Imperiumin aikana Coruscant nimettiin "Keisarilliseksi keskukseksi". Keisari Palpatine vaihtoi hallintorakennuksensa ylikanslerin toimistosta vanhan Tasavallan aikaiseen presidentinpalatsiin, joka rakennettiin uudelleen keisarilliseksi palatsiksi. Palatsista tuli keisarin asunto ja Coruscantin suurin rakennus. Palpatine asensi tuhansia turvajärjestelmiä Coruscantille, ja valtavia suojakilpigeneraattoreja rakennettiin suojelemaan planeettaa. Imperiumi syrji avaruusolentoja, joten muukalaisrotujen edustajat pakotettiin asumaan köyhälistökortteleissa.


title: Coruscant

text: Palpatinen kuoltua keisarilliset sotalordit, kuten Sate Pestage ja Ysanne Isard, hallitsivat Coruscantia. Uusi tasavalta kaappasi Coruscantin, mutta Isard yritti tappaa planeetan muukalaisväestön krytos-viruksella. Tasavalta tuhosi viruksen ja Isard pakeni supertähtituhooja "Lusankyalla". "Lusankyan" suorittama kiertoratapommitus tuhosi useita rakennuksia ja tappoi miljoonia, ennen kuin alus pakeni Coruscantin aurinkokunnasta.


title: Coruscant

text: Uusi tasavalta yritti korjata Ysanne Isardin aiheuttamat tuhot, mutta suuramiraali Thrawn pommitti Coruscantia asteroideilla. Thrawnin suunnitelma valloittaa Coruscant kuitenkin epäonnistui, ja hän kuoli pian Bilbringin taistelussa.


title: Coruscant

text: Keisarilliset sotalordit onnistuivat valloittamaan Coruscantin, mutta alkoivat taistella toisiaan vastaan. Sotalordien sisällissodan aikana Coruscant vaurioitui pahasti. Puolet keisarillisesta palatsista tuhoutui, suurin osa rakennuksista sortui raunioiksi ja miljardit asukkaat menettivät henkensä. Tuhansien avaruusaluksien hylyt jäivät Coruscantin kiertoradalle.


title: Coruscant

text: Uusi tasavalta valloitti Coruscantin takaisin itselleen ja päätti palauttaa planeetan entiseen loistoonsa. Keisarillinen palatsi jälleenrakennettiin, uusia rakennuksia pystytettiin ja miljardeja asukkaita muutti muilta planeetoilta asumaan Coruscantissa. Vanha senaatintalo otettiin uudelleen käyttöön, ja kiertoradalla sijaitsevat avaruusalusten hylyt tuhottiin. Amiraali Daala yritti tuhota Coruscantin pudottamalla tähtituhooja "Basiliskin" planeetan pinnalle, mutta suunnitelma epäonnistui Kyp Durronin ansiosta.


title: Coruscant

text: Yuuzhan vong -invaasion aikana Coruscant joutui yuuzhan vongien hyökkäyksen kohteeksi. Planeetan puolustusjärjestelmät tuhoutuivat taistelun aikana. Yuuzhan vongit valloittivat Coruscantin, ja planeetta nimettiin "Yuuzhan'tariksi". Coruscantin rakennukset tuhottiin, ja planeetan pinta muutettiin viidakoksi. Yksi Coruscantin kuista tuhottiin, ja siitä tehtiin "Silta"-niminen asteroidivyöhyke.


title: Coruscant

text: Uusi tasavalta hyökkäsi Yuuzhan'tarille, ja valloitti planeetan pitkän taistelun päätteeksi. Yuuzhan vongit antautuivat, ja tasavalta päätti rakentaa jälleen koko Coruscantin. Yuuzhan vongien avulla Coruscantin jälleenrakentaminen onnistuttiin aloittamaan, ja planeetalle rakennettiin suuri puisto symboloimaan tasavallan ja yuuzhan vongien rauhansopimusta.


title: Coruscant

text: Uusi tasavalta päätti siirtää pääkaupunkinsa Denon-planeetalle, kunnes Coruscantin jälleenrakentaminen olisi valmis.


title: Coruscant

text: Coruscant pohjautui George Lucasin suosikkikirjailijoihin kuuluneen Isaac Asimovin "Säätiö" ja Imperiumi-sarjassa esiintyneeseen Trantor-kaupunkiplaneetaan, ja eräs planeetan nimiehdotuksista olikin Trantor-nimeen viittaava "Jhantor". Coruscantin piti esiintyä jo , ja planeetan nimen piti olla "Alderaan". Elokuvan budjetti ei kuitenkaan sallinut Imperiumin pääkaupungin näyttämistä, ja suurin osa Alderaanille tarkoitetuista toimintakohtauksista sijoitettiin Kuolemantähdelle. Alderaanista tuli prinsessa Leian kotiplaneetan nimi.


title: Coruscant

text: "Jedin paluun" varhaisissa käsikirjoitusversioissa esiintyi Imperiumin pääkaupunkiplaneetta nimellä "Had Abbadon". Planeetan laajuisen kaupungin toteuttaminen olisi kuitenkin ollut silloisilla erikoistehosteilla mahdotonta, ja Had Abbadon korvattiin toisella Kuolemantähdellä.


title: Coruscant

text: Coruscant nähtiin itse asiassa ensimmäisen kerran "Tähtien sodan" oheiskirjallisuudessa. "Coruscant"-nimi esiintyi ensimmäistä kertaa Timothy Zahnin kirjassa "Imperiumin perillinen". Elokuvissa Coruscant nähtiin vuonna 1997 ilmestyneessä "Jedin paluun" erikoisversiossa, mutta varsinaisesti vasta . "Jedin paluun" DVD-versiossa voi nähdä jeditemppelin ja senaatintalon Coruscantissa.


title: Coruscant

text: Eräiden 1990-luvun alussa esiintyneiden "Tähtien sota" -kirjojen esittämät näkemykset Coruscantista olivat ristiriidassa elokuvissa nähdyn Coruscantin kanssa. Esimerkkinä "Black Fleet Crisis" -kirjasarja väitti, että Coruscant koostui kahdesta mantereesta, joiden välissä oli trooppisten saarten täyttämä valtameri.


title: Coruscant

text: Coruscantin joutuminen yuuzhan vongien haltuun tapahtui "New Jedi Order" -kirjasarjassa.


title: Toni Morrison

text: Toni Morrison (alkujaan Chloe Ardelia Wofford, s. 18. helmikuuta 1931 Lorain, Ohio, Yhdysvallat) on yhdysvaltalainen kirjailija. Hänelle myönnettiin Nobelin kirjallisuuspalkinto 1993 ensimmäisenä mustana naisena ja mustana amerikkalaisena. Vuonna 2012 hänelle myönnettiin Vapauden mitali.


title: Toni Morrison

text: Morrison työskenteli vuoteen 1983 kustannustoimittajana Random Housella. Esikoisteoksen ilmestyessä hän oli lähes 40-vuotias. Kirjailijantyönsä ohessa Morrison toimii luovan kirjoittamisen professorina Princetonin yliopistossa.


title: Toni Morrison

text: Morrison kuvaa mustien naisten arkipäivää lähimenneisyydessä ja nykyaikana. Morrisonin mukaan rotukysymykset, erityisesti pyrkimys sivuuttaa ne, ovat muokanneet voimakkaasti Yhdysvaltoja ja sen kirjallisuutta. ”Yhdysvaltain kirjallisuus on ottanut suurimmaksi huolekseen sen, miten uusi valkoinen mies on rakennettu.”


title: Toni Morrison

text: Teoksissaan Morrison kulkee usein vastavirtaan: kun naiselle vaadittiin aborttioikeutta, Morrison kirjoitti mustan naisen oikeudesta omaan lapseensa. Tai, kuten esikoisromaanissaan "Sinisimmät silmät", hän kuvasi naista, joka haluaa siniset silmät, niin kuin valkoisen Amerikan ihanne oli.


title: Toni Morrison

text: Kaikki Morrisonin suomennetut teokset on julkaistu Tammen Keltainen kirjasto -sarjassa.


title: COTS

text: COTS "(Commercial off-the-shelf)" tarkoittaa kaupallisesti "suoraan hyllyltä" ostettavaa tuotetta. Tällöin vertailukohtana on käyttötarkoitusta varten erityisesti kehitetty ratkaisu. Termiä käytetään hankinnoissa tietotekniikassa ja puolustusvälineissä.


title: COTS

text: Esimerkiksi puolustusvälinemateriaalin hankinnoissa siviilikäytössä olevan materiaalin mahdollisimman laaja käyttö mahdollistaa kustannustehokkaammat hankinnat ja suuremman materiaalimäärän kuin erikoistilauksesta yleensä pienempinä määrinä valmistettava varsinainen puolustusvälinemateriaali, mille ei ole niin laajaa kaupallista kilpailua.


title: COTS

text: Suomessa puolustusvoimien alueellinen viestiverkko on luotu COTS-periaatteella.


title: Suur-Serbia

text:
Suur-Serbia () on ajatus suuresta serbien kotimaasta. Suur-Serbiaa kannattaneiden mielestä ortodoksiset serbit ovat läntisen Balkanin johtava kansa. Ajatus syntyi serbien ollessa vapautumassa ottomaanien vallan alta 1800-luvun puolivälissä ja vallatessa ottomaaneilta uusia alueita. Suur-Serbia oli alkuaan tuon valtauspolitiikan jatkamista.
1900-luvun alkupuoliskolla suurserbialaiset nationalistit näkivät kroaatit serbeinä ja esimerkiksi Vasa Cubrilovicin mielestä serbien olisi
pitänyt karkottaa albaanit Kosovosta, jossa käytiin serbeille pyhä Kosovo Poljen taistelu.


title: Suur-Serbia

text: Serbit pyrkivät viimeksi luomaan Suur-Serbian etnisillä puhdistuksilla Jugoslavian hajoamissodissa ajamalla muita kansoja kuin serbejä sekakansallisilta alueilta väkivalloin pois. Eräänlainen Suur-Serbia-aatteen vastakohta oli jugoslavismi, joka tuki ajatusta serbien johtamasta serbi- ja kroaattivaltiosta. Molemmat näistä aatteista elivät jo 1800-luvulla, jolloin Serbia asteittain vapautui ottomaanien valtakunnan alta. Ajatusta suuresta Serbiasta kannattivat niin Slobodan Miloševićin johtaman valtapuolue kuin oppositiossa olevat kansallismieliset puolueet.


title: Suur-Serbia

text: Serbit saapuivat Balkanin niemimaalle keskiajan alussa 600-luvulla, perustivat ruhtinaskunnista yhtenäisen valtion vuonna 1169 ja kuningaskunnan vuonna 1217. Serbiasta tuli pian melko kehittynyt ja vauras valtio, joka valtasi nopeasti vuoden 1300 paikkeilla suuren alueen. Stefan Dushanin 1331-1355 aikana Serbia oli suurimmillaan ja hänen valtakuntansa oli Balkanin mahtavin. Pohjoisessa suuri serbivaltio ulottui Tonavalle, muissa suunnissa Aigeian- ja Joonianmereen. Valtio ulottui Serbiasta Makedoniaan, Albaniaan sekä Pohjois-Kreikkaan. Pääkaupunkina oli Ohrid nykyisessä Makedoniassa.


title: Suur-Serbia

text: Kun Stefan Dushan yritti valloittaa turkkilaisten ympäröimää Bysantin pääkaupunkia Konstantinopolia, valloitus kääntyi tappioksi. Melko pian Dushanin kuoleman jälkeen turkkilaiset alkoivat hyökkäillä Serbiaan, jonka viimeinen osa vallattiin vuonna 1459.


title: Suur-Serbia

text:
Serbit kärsivät ensimmäisen ratkaisevan tappionsa turkkilaisia vastaan Kosovo Poljessa
vuonna 1389, jossa taisteltiin 1400-luvulla toisenkin kerran.


title: Suur-Serbia

text: 1800-luvun alun kapinoissa Serbia oli saavuttanut autonomian Turkin alaisuudessa, ja vuonna 1844 Serbian ruhtinaskunnan sisäministeri Ilija Garašanin teki niin sanotun "Načertanije"-suunnitelman. Salaisessa prinssi Alexander Karađorđevićille annetussa dokumentissa Garašanin muistelee keskiaikaisen Serbian mahtia ja esittelee mahdollisia alueita, jotka kuuluisivat Serbian alaisuuteen. Garašaninin Suur-Serbia ulottuisi kaikille Turkin hallussaolleille serbialueille. Hän suuntasi katseensa erityisesti Bosnia ja Hertsegovinaan, Montenegroon ja Albanian pohjoisosiin.


title: Suur-Serbia

text: Serbian kuningaskunta itsenäistyi 1878, ja valtio halusi nähdä itsensä keskiajan Suur-Serbian jatkajana. Tällöin myös vuonna 1389 käyty Kosovo Poljen taistelu nostettiin Serbian historian avaintapahtumiin. Taistelussa osmanien joukot kukistivat serbien joukot, mutta Serbiassa alettiin nähdä taistelun häviäminen sankarillisena uhrautumisena. Sen ympärille rakentui uuden kuningaskunnan identiteetti. Se vahvistui edelleen, kun Serbia, Slovenia, Kroatia, Bosnia, Makedonia ja Montenegro yhdistyivät Jugoslavian kuningaskunnaksi. Serbit pitivät itseään samalla ansaitusti Jugoslavian hallitsevana osapuolena, sillä heillä oli ollut oma valtio aiemminkin, kun taas Slovenia ja Kroatia olivat liittäneet valtioon Itävalta-Unkarista.


title: Suur-Serbia

text: Suur-Serbia-aatetta kannattivat entisessä Jugoslaviassa eniten serbien äärikansallismieliset poliitikot. Suur-Serbia-aatteen törmäämistä muiden nationalismien kanssa pidetäänkin usein Jugoslavian hajoamissotien syynä, ja itse suurserbialaisuutta serbien tekemien etnisten puhdistusten syynä.


title: Suur-Serbia

text: Serbit aikoivat liittää Suur-Serbiaan Serbian lisäksi Montenegron, Makedonian, Bosnia ja Hertsegovinan, Kosovon ja Vojvodinan. Kroatia aiottiin vallata Virovitica-Karlovac-Ogulin-Karlobag eteläpuolelta.. Slobodan Milosevicin kannatusta suurserbialaisuudelle pidettiin jo sodan aikana hieman horjuvana, koska hän veti tukensa pois Radovan Karadzicilta. Radovan Karadzic näki serbien asian Bosniassa pyhänä, mutta Milosevicille Bosnian sodasta alkoi ajan kuluessa olla harmia.


title: General Motors

text: General Motors Company, tunnetaan myös lyhenteellä GM, on yhdysvaltalainen monikansallinen korporaatio, joka suunnittelee, valmistaa ja myy autoja. Yhtiön pääkonttori sijaitsee Renaissance Centerin rakennuskompleksissa Detroitissa, Michiganissa. Sillä on autoja ja kuorma-autoja valmistavia tehtaita 35 maassa. Vuonna 2016 GM myi 10 miljoonaa ajoneuvoa ympäri maailmaa. General Motors valmistaa Buick, Cadillac, Chevrolet, GMC, Holden ja Wuling -merkkistä autoja. Aiemmin GM on myös myynyt autoja Daewoo, McLaughlin, Oakland, Oldsmobile, Pontiac, Hummer, Saab ja Saturn -brändien alla. Opel ja Vauxhall myytiin Groupe PSA:lle vuonna 2017.


title: General Motors

text: William C. Durant perusti yhtiön 16. syyskuuta 1908. Se oli maailman suurin autovalmistaja vuosina 1931-2007.


title: General Motors

text: Chevrolet- ja GMC-osiot tekevät kuorma-autoja henkilöautojen lisäksi. Konserniin sisältyvät myös ACDelco, Allison-vaihteistovalmistaja ja sähködivisioona, joka valmistaa dieselsähköisiä laitteistoja.GM:llä on myös yhteisyritys AvtoVAZin kanssa Venäjällä. Jouluna 2003 yhtiö osti Etelä-Afrikasta Delta-yhtiön, josta se oli ostanut 45 % jo vuonna 1997. Siitä GM teki General Motors South Africa’n. Se omisti myös Electronic Data Systemsin vuodesta 1984 vuoteen 1996. Toinen omistettu yhtiö oli DirecTV ennen kuin se myytiin News Corporationille. GM omisti Frigidairen vuodesta 1918 vuoteen 1979.


title: General Motors

text: Nykyinen yhtiö, General Motors Company (”uusi GM”) perustettiin 2009, kun General Motors Corporation (”vanha GM”) oli ajautunut konkurssiin ja vaihtanut nimensä Motors Liquidation Companyksi. Uusi yhtiö osti pääosan vanhan yhtiöstä, mukaan lukien ”General Motors” -nimen.


title: General Motors

text: Yhtiö oli vuoden 2012 Fortune 500 -listalla viidennellä sijalla.


title: General Motors

text: Marraskuussa 2018 General Motors tiedotti irtisanovansa 15 prosenttia työvoimasta. Yhdysvalloista yhtiö irtisanoo 14 700 työntekijää.


title: Motu One

text: Motu One on nimitys kahdelle Ranskan Polynesiassa sijaitsevalle saarelle. Saaret kuuluvat Marquesas-saarten saariryhmään ja ovat sen pohjoisimmat saaret. Saaret sijaitsevat 30 kilometriä koilliseen Eiaosta ja 15 kilometriä koilliseen Hatutusta. Motu Onella ei tiettävästi ole koskaan ollut vakituista ihmisasutusta.


title: Hereheretue

text: Hereheretue on koralliatolli Ranskan Polynesiassa. Se on osa Tuamotu-saarten ja Îles du Duc de Gloucesterin saariryhmiä. Hereheretuen asukasluku vuoden 2017 väestönlaskennassa oli 57. Hereheretue on Îles du Duc de Gloucesterin saariryhmän saarista pohjoisin. Hereheretuea lähin saari on Anuanuraro, joka sijaitsee siitä noin 150 kilometrin päässä.


title: Manihi

text: Manihi on koralliatolli Ranskan Polynesiassa. Se kuuluu Tuamotu-saarten ja Îles du Roi Georgesin saariryhmiin. Manihi on yksi Tuamotu-saarten pohjoisimmista atolleista. Atollilla oli 650 asukasta vuoden 2017 väestönlaskennassa. Atollin suurin kylä on Turipaoa, joka sijaitsee sen lounaisosissa.


title: Ukkoetana

text: Ukkoetana ("Limax cinereoniger") on harjaetanoihin kuuluva Euroopan suurin maaetana. Se on nimestään huolimatta suurempi kuin lähisukulaisensa jättietana ("Limax maximus") Ukkoetanan voi joskus sekoittaa myös jopa 14 cm pitkäksi kasvavaan espanjansiruetanaan ("Arion vulgaris").


title: Ukkoetana

text:
Ukkoetana on hyvin kookas ja voi kasvaa jopa 20 cm pituuteen. Ruumiin väri vaihtelee harmaan tai ruskean eri sävyissä, mutta myös täysin mustia tai hyvin vaaleita yksilöitä tunnetaan. Tavanomaisessa värityksessä selän keskellä on vaalea ja kyljillä mustat pitkittäisjuovat. Kilpi on aina yksivärinen, takaosastaan teräväkärkinen ja sen pinnassa on sormenjälkeä muistuttava uurrekuvio. Hengitysaukko on kilven takaosassa eläimen oikealla kyljellä. Selässä on peräpään kärjestä selän puoleenväliin ulottuva harjanne. Tärkeänä tuntomerkkinä täysikasvuisen yksilön antura on keskeltä jyrkästi vaalea ja reunoilta tumma, mutta nuorilla yksilöillä yksivärinen. Lima on sitkeää ja kirkasta.
Ukkoetanoita tavataan Suomessa noin Tornio-Suomussalmi-linjalle saakka. Sitä tavataan myös melkein kaikkialla muualla Euroopassa, paitsi Islannissa ja Espanjan eteläosissa.


title: Ukkoetana

text: Ukkoetanat elävät enimmäkseen luonnonmetsissä, ja laji suosii erityisesti mustikkatyypin sekametsiä. Se ei ole kulttuuriympäristöissä viihtyvä laji, kuten vaikkapa jättietana, eikä siihen siksi törmää kovin herkästi. Laji on myös liikkeellä lähinnä öisin. Etenkin sateisina ja sumuisina aikoina etanat saattavat kuitenkin liikkua myös epätavallisissa paikoissa. Ukkoetanoita löytää varmimmin sammalikosta sekä maahan kaatuneiden puunrunkojen tai irtonaisen kaarnan alta. Joskus ne voivat myös kiipeillä puissa. Ravinnokseen ukkoetana käyttää lahoavaa kasvimateriaalia, pinnoilla kasvavia leviä, sieniä sekä tilaisuuden tullen myös eläinten raatoja.


title: Ukkoetana

text: Ukkoetana kuuluu niihin etanalajeihin, jotka kykenevät tarvittaessa hedelmöittämään itse itsensä. Normaalisti parittelu tapahtuu alkukesällä usein puussa. Kukin yksilö tuottaa kesän aikana 400–800 munaa, jotka se laskee 40–250 munan ryhminä muutaman viikon välein heinä-lokakuussa. Munat asetetaan sammalten alle, ei maaperään. Poikaset alkavat kuoriutua muutaman viikon kuluttua munimisesta ja saavat tyypillisen värityksensä muutaman kuukauden ikäisinä, viimeistään vuoden vanhoina. Etana saavuttaa sukukypsyyden 1,5–2 vuoden iässä ja voi elää kolmivuotiaaksi.


title: Ukkoetana

text: Ukkoetanat syövät lähinnä lahonneita lehtiä ja sieniä, joten ne eivät juurikaan aiheuta tuhoa ihmisten viljelyksille, kuten eräät muut etanalajit.


title: Karla Homolka

text: Karla Leanne Homolka eli Karla Leanne Teale (s. 4. toukokuuta 1970 Port Credit Ontario Kanada) on kanadalainen rikollinen, joka tuomittiin 12 vuoden vankeuteen taposta sekä osallisuudesta miehensä Paul Bernardon tekemiin rikoksiin.


title: Karla Homolka

text: Homolka kävi koulua Ontarion St. Catharinessa, jonne hän oli muuttanut lapsena. Lukion jälkeen hän aloitti työt eläinklinikalla ja tapasi Paul Bernardon lokakuussa 1987 Toronton lemmikkialan ammattilaisten kokouksessa.


title: Karla Homolka

text: 17. lokakuuta 1987 17-vuotias Homolka tapasi 23-vuotiaan Bernardon hotellin ravintolassa, ja suhde muuttui pian seksuaaliseksi. Suhde kesti vuoteen 1994 asti, jolloin Karla otti avioeron ja todisti miestään vastaan oikeudessa. Myöhemmin kävi ilmi, että Bernardo oli raiskannut jo useita tyttöjä torontolaisessa Scarboroughin lähiössä ennen kuin hän kohtasi Homolkan.


title: Karla Homolka

text: 23. joulukuuta 1990 Homolka varasti työpaikastaan, eläinlääkäristä Halothane-merkkistä nukutusainetta huumatakseen pikkusiskonsa Tammy Lyn Homolkan johon Bernardo oli pakkomielteisesti ihastunut. Yhdessä Bernardon kanssa hän antoi Halothanea 15-vuotiaalle Tammylle, alkoholi ja triatsolaamiin sekoitettuna. Bernardo ja Karla raiskasivat Tammyn perheen kotitalon kellarissa, kun tyttö oli tajuton. He myös kuvasivat tapahtumia videokameralla. Virallinen kuolinsyy oli omaan oksennukseensa tukehtuminen. Kuolema todettiin onnettomuudeksi, karmea totuus illan tapahtumista ja Tammyn kohtalosta paljastui vasta myöhemmin.


title: Karla Homolka

text: Homolka ja Bernardo menivät kihloihin ja vuokrasivat talon Port Dalhousien hiljaisesta lähiöstä. 15. kesäkuuta 1991 Bernardo oli varastamassa rekisterikilpiä salakuljetustarkoituksiin, kun hän huomasi Leslie Erin Mahaffyn seisomassa oman kotiovensa edessä. Hän oli jättänyt avaimet sisälle, eikä päässyt sisään. Bernardo ja Leslie keskustelivat hetken ja menivät sitten hakemaan Bernardon autosta savukkeita. Tällöin mies pakotti Leslien autoon ja ajoi hänet kotiin. Homolka ja Bernardo pitivät häntä vankina useiden päivien ajan ja raiskasivat hänet useaan otteeseen. Kaksikko tallensi tekonsa videonauhoille, mukaan lukien kohtaus, jossa Karla meikkaa itseään kameraa varten ennen kuin raiskaa tytön. Lopulta he tappoivat Mahaffyn ja Bernardo leikkasi ruumiin pyörösahalla kodin kellariin pystytetyssä muoviteltassa. Hän antoi irtojäsenet Karlalle, joka pesi ne ja valoi ne sementtiin. Melomassa ollut pariskunta löysi 29. kesäkuuta osan Mahaffyn ruumiista matalasta vedestä. Samana päivänä Homolka ja Bernardo viettivät juhlavia häitä.


title: Karla Homolka

text: Pariskunta ajoi 16. huhtikuuta 1992 kirkon pysäköintialueelle. Homolka astui kartan kanssa ulos autosta ja pyysi ajo-ohjeita 15-vuotiaalta Kristen Dawn Frenchiltä. Bernardo kiersi Kristenin taakse ja pakotti tämän auton takaosaan puukolla uhaten. Rikospaikalta löytyi ainoastaan kartanpalanen, Frenchin toinen kenkä ja hieman hiuksia. Pariskunta toi Frenchin kotiinsa, jossa he raiskasivat, pahoinpitelivät ja kiduttivat häntä useiden päivien ajan. He surmasivat uhrinsa ja menivät sitten pääsiäislounaalle Homolkan vanhempien luokse. Ruumis löytyi 30. huhtikuuta Ontarion Burlingtonista ojaan heitettynä.


title: Karla Homolka

text: Homolka jätti aviomiehensä 1993, kun tämä pahoinpiteli hänet erittäin pahasti sairaalahoitoa vaativaan kuntoon. Ensiavussa työskennellyt lääkäri kuvaili Karlan vammoja "pahimmaksi vaimonhakkaamistapaukseksi, jonka olen koskaan nähnyt". Homolkan molemmat silmät olivat mustana sekä pään takaosaan kohdistuneista iskuista aiheutunut verenpurkautuma vasemmassa silmässä; iskut olivat saaneet aivot painautumaan kallon etuosaan. Otsassa oli ruhje, kaulassa ja käsissä lukuisia mustelmia. Paha turvotus oli levinnyt 75% jalkoihin, ja alkoi reiden puolivälistä alaspäin. Lisäksi jalat olivat mustelmilla, ja oikean polven yläpuolella oli ruuvimeisselin aiheuttama pistohaava.


title: Karla Homolka

text: Lopulta pariskunta pidätettiin. Homolka keskusteli asianajajansa kanssa mahdollisuudesta käyttää "pahoinpidellyn vaimon" puolustusta, mutta he hylkäsivät sen mahdottomana. Niinpä he yllättyivät syyttäjän ehdottaessa, että Karla on mahdollisesti pahoinpidelty osapuoli. Karlalle tarjottiin alennettua vankilatuomiota, mikäli hän todistaisi aviomiestään vastaan. Karla suostui, ja hänet tuomittiin 2x12 vuoden vankeusrangaistukseen kahdesta taposta, jotka hänen tulisi toditustaan vastaan istua yhtäaikaisesti. Bernardo tuomittiin elinkaudeksi vankeuteen ilman ehdonalaisen mahdollisuutta.


title: Karla Homolka

text: On epäilty ja pidetty todennäköisenä, että Bernardolla ja Homolkalla olisi ollut muitakin uhreja. Poliisi löysi kotietsinnöissä uutisleikkeen, joka kertoi Havaijilla tapahtuneesta väkivaltaisesta raiskauksesta. Pariskunta oli tuolloin lomailemassa Havaijilla. Molempien osavaltioiden poliisiviranomaiset ovat varmoja Bernardon syyllisyydestä, mutta tapausta ei koskaan viety syyteharkintaan luovutuksen hankaluudesta johtuen. Poliisin mukaan tämän artikkelin leikkaaminen, raiskauksen tekotapa sekä ajankohta Bernardon ja Homolkan loman yhteydessä viittaavat siihen, että tekijät voivat olla samoja.


title: Karla Homolka

text: Robert Baltovich oli tuomittu 22-vuotiaan Scarboroughilaisen Elizabeth Bainin murhasta vuonna 1990 vankeuteen, ja nyt hänen asianajajansa väittävät Bernardon olevan syyllinen tytön kuolemaan. Kanadan televisio seuraa tapauksen edistymistä tiiviisti. Todistajien mukaan Bain nähtiin hieman ennen katoamistaan vaalean miehen seurassa. Bernardon ja Bainin välillä on paljon muitakin yhteyksiä, mutta kanadalainen julkaisukielto estää tämän tiedon levittämistä. 2. joulukuuta 2004 Ontarion valitustuomioistuin määräsi Baltovichille uuden oikeudenkäynnin esitettyjen todisteiden perusteella. Vuonna 1998 kirjailija Derek Finkle julkaisi kirjan "No Claim to Mercy", jossa esitettiin todisteita Bernardoa vastaan.


title: Karla Homolka

text: Tapauksen eniten keskustelua herättänyt piirre on oikeuden määräämä julkaisukielto. Alun perin kerrottiin, että kiellon tarkoitus on taata Bernardolle mahdollisuus puolueettomaan oikeudenkäyntiin. Sittemmin on käynyt ilmi, että tarkoitus oli suojella perheitä. Internetissä on julkaistu paljon huhuja tapauksesta, ja usein kuvitellut yksityiskohdat ovat olleet huomattavasti todellisuutta kamalampia; osa huhuista on otettu suoraan muista sarjamurhaajatapauksista. Näitä tietoja on edelleen saatavilla verkosta, ja samanaikaisesti tosiasiat ovat yhä julkaisukiellon alla.


title: Karla Homolka

text: Kiellon julkistamisen jälkeen useat henkilöt julkaisivat paljon kiellettyä materiaalia, sekä runsaasti virheellistä tietoa. Suurin osa kiellon rikkomisista tapahtui uutisryhmässä alt.fan.karla-homolka.


title: Karla Homolka

text: Ainakin seitsemän eri psykologia arvioi Karla Homolkaa hänen vankeutensa aikana, ja kaikki totesivät hänen kärsivän vakavasta kliinisestä masennuksesta, hakatun vaimon syndroomasta sekä post-traumaattisesta stressistä. Homolka sai vankilassa hoitoa kaikkiin ongelmiinsa.


title: Karla Homolka

text: Homolkan tapausta arvioinut ehdonalaislautakunta sanoi Karlan olevan psykopaatti, mutta kenelläkään jäsenistä ei ole psykiatrian tutkintoa. Yksikään Homolkaa arvioinut psykologi tai psykiatri ei ole todennut Karlan olevan psykopaatti. Mikäli ammattilainen on käyttänyt tätä termiä, mielipiteen perusteena on poikkeuksetta tapausselostukset, puhtaaksikirjoitetut haastattelut, videodokumentit ja uutisleikkeet.


title: Karla Homolka

text: 22. syyskuuta 2000 "Montreal Gazette" julkaisi Homolkan vankeudesta artikkelin, jossa annettiin ymmärtää että hänellä oli suhde Christina Sherryn kanssa. Artikkelin yhteydessä julkaistiin kuva, jossa Homolka ja Sherry olivat yhdessä. Todellisuudessa Homolkalla oli suhde pankkiryöstöstä tuomitun Lynda Verroneaun kanssa. Sittemmin varakas Verroneau myi medialle kuvia ja artikkeleita, jossa hän väitti Karlan aloittaneen suhteen saadakseen alusvaatteita ja tietokoneen käyttöönsä.


title: Karla Homolka

text: Homolka vapautettiin 4. heinäkuuta 2005. Hän synnytti pojan vuonna 2007.


title: Novalis

text: Novalis, syntymänimeltään vapaaherra Georg Philipp Friedrich von Hardenberg (2. toukokuuta 1772 Oberwiederstedt – 25. maaliskuuta 1801 Weißenfels) oli saksalainen varhaisromantiikan runoilija.


title: Novalis

text: Novalis sai kasteessa etunimet Georg Friedrich Philipp. Nuorempaa veljeä alettiin myöhemmin kutsua Georgiksi, joten Novalis kutsui itseään nimellä Philipp Friedrich, Friedrich tai vain Fritz. Eräässä vaiheessa hän käytti myös nimeä Friedrich Leopold, millä hän ilmeisesti halusi kunnioittaa runoilija Stolbergin kreivi Friedrich Leopoldia (1750–1819). Novaliksella tiedetään myös olleen mielikuvitusnimet Kurt ja Albert.


title: Novalis

text: Kun fragmenttikokoelmaa "Blüthenstaub" oltiin julkaisemassa Athenäum-lehdessä, kirjailija valitsi itselleen pseudonyymin Novalis, joka oli hänen "vanha sukunimensä". Hänen esivanhempansa olivat nimittäin käyttäneet Großenrode-tilan (Magna Novalis) nimen mukaisesti itsestään nimeä "von Rode" ja "de Novali".


title: Novalis

text: Friedrich oli yksitoistalapsisen perheen toinen lapsi. Kun hänen isänsä, vapaaherra Heinrich Ulrich Erasmus von Hardenberg nimitettiin vuonna 1784 kuurinsaksilaisten suolanvalmistuslaitosten johtajaksi, perhe muutti Oberwiederstedtistä Weißenfelsiin.


title: Novalis

text: Käytyään Luther-lukion Eislebenissä Friedrich von Hardenberg kirjoittautui oikeustieteen opiskelijaksi Jenan yliopistoon, jossa hän tutustui Friedrich Schilleriin ja kuului tätä vaikean sairauden aikana vuonna 1791 hoitaneisiin opiskelijoihin. Hän kuului Schillerin tavoin amicistiveljeskuntaan. Vuonna 1791 julkaistiin Hardenbergin runo "Klagen eines Jünglings", joka on osoitus Schillerin vaikutuksesta kirjailijan persoonaan.


title: Novalis

text: Syksyllä Hardenberg muutti Leipzigiin ja opiskeli Leipzigin yliopistossa oikeustieteen ohella filosofiaa ja matematiikkaa. Täällä hän tutustui myös Friedrich Schlegeliin. Suhde erääseen leipzigilaiseen porvaristyttöön päättyi isän väliintuloon, minkä seurauksena Friedrich siirtyi opiskelemaan Wittenbergin yliopistoon ja valmistui oikeustieteestä vuonna 1794 parhain arvosanoin.


title: Novalis

text: Samana vuonna hän sai vakuutusmatemaatikon viran Tennstedtistä. Tällä seudulla hän tapasi tuolloin 12-vuotiaan Sophie von Kühnin ja meni tämän kanssa kihloihin vanhempien tietämättä 15. maaliskuuta 1795. Tammikuussa 1796 hän siirtyi kirjuriksi Weißenfelsin suolanvalmistuslaitoksille. Sophie kuoli kuitenkin 19. maaliskuuta 1796.


title: Novalis

text: Vuoden 1797 lopulla Hardenberg lähti Freibergin teknilliseen yliopistoon opiskelemaan matematiikkaa, kemiaa, geologiaa, mineralogiaa ja kaivostoimintaa. Hän meni vuonna 1798 kihloihin toisen kerran kaivospäällikön tyttären kanssa, mutta tämäkään suhde ei johtanut avioliittoon. Vuoden 1799 lopulla hän sai assessorin viran Weißenfelsin laitoksilta sekä nimityksen johtokuntaan. Ura huipentui nimitykseen Thüringenin piirin hallintopäälliköksi joulukuussa 1800, mutta hän ei voinut ottaa virkaa vastaan, sillä hän oli sairastunut elokuussa keuhkotautiin, joka koitui lopulta hänen kuolemakseen.


title: Novalis

text: Novalis kuului romantiikan perustajiin, ja juuri hän ajoi tämän sanan käyttöönottoa. Novalis kirjoitti runojen lisäksi päiväkirjaa sekä kirjeitä. Kiehtovaa hänen teoksissaan on muun muassa niiden fragmentaarisuus. Tästä on saanut nimensä suomen kielellä julkaistu "Fragmentteja", kokoelma Novaliksen teoksia.


title: Novalis

text: Novaliksen kuusi enimmäkseen proosamuotoon kirjoitettua runoa otsikolla "Hymnen an die Nacht" (Hymnejä yölle) on saksalaisen varhaisromantiikan keskeisimpiä teoksia. Muuta keskeistä tuotantoa ovat esimerkiksi Novaliksen kirjoittamat hengelliset laulut, jotka otettiin luterilaisten piirissä myös kirkolliseen käyttöön.


title: Novalis

text: Suomen kielellä ilmestyneet Novaliksen teokset ovat:


title: Novalis

text: Moniosaisia Novaliksen koottuja teoksia saksaksi:


title: Sitoumus

text: Sitoumus on yksipuolinen oikeustoimi, jolla henkilö tai oikeushenkilö lupautuu varmasti tekemään tai tekemättä jättämään jotakin. Sitoumus on velvoittava lupaus. Sen lähikäsitteitä ovat sopimus, takuu ja velvoite. Sitoumuskirjaksi nimitetään asiakirjaa, jonka sisältönä on jonkun tekemä sitoumus. Sitoumus on oikeudellisesti niin velvoittava, että toinen on siihen vetoamalla oikeutettu vaatimaan suoritusta. Tällaisia sitoumuksia ovat esimerkiksi testamentti ja lahjanlupaus. Sitoumuksen kiistämisen rikoslaki (39/1889, 38:7, kumottu lailla 769/1990) katsoi aiemmin rangaistavaksi teoksi. Sen mukaan rangaistiin sakolla tai alle kuuden kuukauden vankeudella, jos joku vastoin parempaa tietoaan kielsi allekirjoituksensa tai sitoumuskirjansa.


title: Enver Hoxha

text: Enver Halil Hoxha [ɛnvɛɾ hɔʤa] (16. lokakuuta 1908 Gjirokastër – 11. huhtikuuta 1985 Tirana) oli Albanian työn puolueen (PPSh) pääsihteeri ja maan yksinvaltainen johtaja toisen maailmansodan lopusta kuolemaansa 1985 saakka. Hän toimi myös Albanian pääministerinä 1944–1954 ja ulkoministerinä 1946–1953. Hoxhan hallintoa leimasivat eristäytyminen muusta Euroopasta ja veljesmaiden kommunistipuolueista, sekä dogmaattinen marxismi-leninismin oppeihin pitäytyminen, jota nimitettiin "hoxhalaisuudeksi". Hoxhan aikana Albanian puolifeodaalisesta yhteiskunnasta pyrittiin muokkaamaan Stalinin esikuvan mukainen teollistunut suunnitelmatalousjärjestelmä.


title: Enver Hoxha

text: Hoxha syntyi varakkaaseen perheeseen; isä oli apteekkari. Hän opiskeli Ranskassa 1930–1934, minkä jälkeen hän aloitti oikeustieteen opinnot Brysselissä. Hoxha työskenteli myös sihteerinä Albanian suurlähetystössä. Ranskassa ja Belgiassa ollessaan Hoxha kuuli kommunistisista ideoista. Palattuaan Albaniaan hän työskenteli ensin ranskanopettajana mutta perusti pian tupakkakaupan Tiranaan.


title: Enver Hoxha

text: 1941 Hoxha perusti Jugoslavian avulla Albanian työn puolueen. Hän johti vuodesta 1943 alkaen sen aseellista siipeä, joka taisteli menestyksellisesti maan italialaisia ja saksalaisia miehittäjiä vastaan. 29. marraskuuta 1944 hän julisti Albanian itsenäiseksi ja vuonna 1946 kansantasavallaksi. Enver Hoxha oli naimisissa Nexhmije Hoxhan kanssa, ja heillä oli kaksi poikaa (Ilir Hoxha ja Sokol Hoxha) sekä yksi tytär (Pranvera Hoxha).


title: Enver Hoxha

text: Taloudelliset ja poliittiset jännitykset Jugoslavian kanssa johtivat siihen, että Enver Hoxha turvautui Neuvostoliittoon vuonna 1948: näin päästiin irti Jugoslavian määräysvallasta. Samalla hän suoritti hallinnossa jugoslavialaismielisten ainesten puhdistuksia, jotka merkitsivät vuonna 1949 kuolemanrangaistuksia ja vankeustuomioita useille puolueen jäsenille. Stalinin kuolema ja sitä seurannut destalinisaatio Neuvostoliitossa 1950-luvun loppupuolella johtivat siihen, että Hoxha katkaisi 1961 suhteet aiempaan kumppaniinsa ja useimpiin Itä-Euroopan valtioihin ja liittoutui Kiinan kanssa.


title: Enver Hoxha

text: 1960-luvulla maolaisuudesta tehtiin puolueen virallinen oppi. Kaikkia maan uskonnollisia perinteitä vastaan taisteltiin ankarasti. Moskeijoita ja kirkkoja tuhottiin ja otettiin muihin käyttötarkoituksiin. Etääntyminen Neuvostoliitosta täydentyi, kun 1968 Albania vetäytyi virallisesti Varsovan liitosta. Myös suhteet Kiinaan katkaistiin 1978, kun sen politiikka muutti kurssia 1970-luvun lopussa Lin Biaon ja Mao Zedongin kuoltua. Albania alkoi Hoxhan johdolla noudattaa täydellistä eristäytymispolitiikkaa. Niinpä Hoxha rakennutti maahan 600 000 bunkkeria strategisesti tärkeille paikoille pelätessään muiden maiden hyökkäyksiä.


title: Enver Hoxha

text: Yhä heikommasta terveydentilastaan (diabetes ja sydänkohtaukset) huolimatta Hoxha piti loppuun saakka kaikki poliittiset ohjat käsissään ja suoritti yhä uusia puhdistuksia, joissa epäluotettaviksi katsottuja poliitikkoja ja intellektuelleja murhattiin — viimeisen kerran vuosina 1981–1982. Pääministeri Mehmet Shehu ammuttiin luultavasti maan parlamentin istunnossa, samoin kuin muutamia muita ministereitä.


title: Enver Hoxha

text: Enver Hoxha kuoli 11. huhtikuuta 1985 Tiranassa 76-vuotiaana, ja hänet haudattiin Tiranan sotasankareiden hautausmaalle. Hänen tilalleen puoluejohtoon astui Ramiz Alia. Itä-Euroopan vallankumoukset 1989 synnyttivät Albaniassakin opiskelijoiden protestointia. Sen vuoksi uskonnon- ja matkustamisvapautta lisättiin ja (joulukuussa 1990) sallittiin oppositiopuolueiden toiminta. Uudet levottomuudet kesäkuussa 1991 johtivat kommunistihallituksen eroon, ja maaliskuussa 1992 pidetyt vaalit toivat valtaan demokraattisen puolueen. Kommunistivallan romahduksen jälkeen Hoxhan ruumis siirrettiin tavalliselle kaupungin hautausmaalle. Hänelle pyhitetystä museosta tehtiin kulttuurikeskus, ja monet hänen mukaansa nimetyt instituutiot nimettiin uudelleen.


title: Operation Flashpoint: Cold War Crisis

text: Operation Flashpoint: Cold War Crisis (tai lyhennettynä OFP) on Bohemia Interactive Studion kehittämä ja Codemastersin julkaisema ensimmäisen persoonan taktinen ammuntapeli, joka on julkaistu vuonna . "Operation Flashpoint" on realismia tavoitteleva sotapeli, joka sijoittuu kylmään sotaan. Osapuolina ovat Yhdysvallat, Neuvostoliitto ja paikalliset joukot (vastarinta).


title: Operation Flashpoint: Cold War Crisis

text: Pelille on kaksi lisälevyä, "Red Hammer" (neuvostoliittolaisten kampanja) ja "Resistance" (vastarinnan kampanja). Pelistä on julkaistu kaksi pakettipainosta: "Gold Edition", joka sisältää pelin ja "Red Hammer" -lisäosan, ja "Game of the Year Edition", joka sisältää pelin ja molemmat lisäosat.


title: Operation Flashpoint: Cold War Crisis

text: Vuonna 2011, pelin saavutettua kymmenen vuoden iän, Bohemia Interactive julkaisi päivityksen, joka muutti pelin nimeksi "Arma: Cold War Assault". Tämä on saatavilla päivityksenä alkuperäisen pelin ostajille ja sitä myydään mm. Steamissa. Tämä versio sisältää "Resistance"-lisäosan, muttei Codemastersin kehittämää "Red Hammer"-kampanjaa.


title: Operation Flashpoint: Cold War Crisis

text: Bohemia Interactive on kehittänyt pelille kaksi seuraajaa, "Armed Assault" (2006) ja "ARMA 2" (2009). Nimenvaihdoksen syynä oli välirikko "Operation Flashpoint" -nimen oikeudet omistavan Codemastersin kanssa. Codemasters julkaisi itse kehittämänsä jatko-osan "" vuonna 2009.


title: Operation Flashpoint: Cold War Crisis

text: Pelistä on myös kehitetty sotilaskoulutusversio nimeltä "VBS1", jonka tarkoituksena on auttaa taistelutilanteiden ryhmätaktiikan opettamisessa. Pelin ensimmäinen sotilaskäyttäjä oli Yhdysvaltain merijalkaväki, ja sittemmin useat muut joukot ovat ottaneet sen käyttöön. Parannettu versio "VBS2" pohjautuu Armed Assaultiin.


title: Operation Flashpoint: Cold War Crisis

text: Pelin julkaisusta asti Bohemia Interactive tuki avoimesti modaajia. Muokkausta varten saatavilla on tehtäväeditori, työkalut lisäosien pakkaukseen pelin ymmärtämään muotoon sekä ohjeet pelin käyttämästä skriptikielestä. Modeja ja lisäosia on julkaistu ahkerasti ja ne ovat pitäneet pelin kehittäjäyhteisön aktiivisena. Tunnetuin modaus Suomessa lienee suomalaisin voimin tehty "Finnish Defence Forces Mod".


title: Luther Vandross

text: Luther Vandross (20. huhtikuuta 1951 New York, New York – 1. heinäkuuta 2005 Edison, New Jersey) oli yhdysvaltalainen rhythm and blues -laulaja.


title: Luther Vandross

text: Vandross aloitti uransa musiikin parissa 1960- ja 1970-lukujen vaihteessa. Hän toimi taustalaulajana monille artisteille, joihin lukeutuvat muun muassa David Bowie, Donna Summer, Bette Midler, Barbra Streisand ja Roberta Flack. Hän toimi myös tuottajana ja kaksi albumia 1970-luvun lopulla julkaisseen Luther-nimisen yhtyeen laulusolistina.


title: Luther Vandross

text: Vandross teki läpimurtonsa vuonna 1980 Change-yhtyeen toisena vokalistina yhtyeen debyyttialbumilla "The Glow of Love". Yhtyeen kappaleet "Searching", "The Glow of Love" ja "A Lover's Holiday" sisältävä single vietti yhdeksän viikkoa Billboardin Hot Dance Club Play -listan kärjessä. Vandross sai sittemmin levytyssopimuksen Epic Records -yhtiön kanssa ja vuonna 1981 ilmestyi hänen ensimmäisen sooloalbuminsa "Never Too Much".


title: Luther Vandross

text:
1980-luvun aikana Vandross levytti yhteensä kuusi studioalbumia. Vuonna 1989 julkaistiin hänen ensimmäinen Billboardin listalla kymmenen kärkeen yltänyt singlensä "Here and Now", joka löytyy samana vuonna julkaistulta kokoelma-albumilta "The Best Of Luther Vandross... The Best Of Love". Aiempina vuosina monet hänen singleistään olivat nousseet Billboardin R&B-listan kymmenen kärkeen. Sijalle yksi olivat näistä singleistä nousseet ennen "Here and Now'ta" hänen debyyttisinglensä "Never Too Much" vuonna 1981, "Stop to Love" vuonna 1986, "There's Nothing Better Than Love" (duetto Gregory Hinesin kanssa) vuonna 1987 ja "Any Love" vuonna 1988.
1990-luvullakin Vandrossilta julkaistiin useita albumeita, ensimmäisenä "The Power of Love" vuonna 1991. Albumilta julkaistuista singleistä kaksi, "Power of Love/Love Power" ja "Don't Want To Be A Fool", nousi Billboard Hot 100 -singlelistalla kymmenen kärkeen, ensiksi mainittu oli listalla korkeimmillaan sijalla neljä ja jälkimmäinen sijalla yhdeksän. Billboardin R&B-listalla ensiksi mainittu oli kesäkuussa 1991 kaksi viikkoa sijalla yksi. Seuraavana vuonna "The Best Things in Life Are Free", Vandrossin duetto Janet Jacksonin kanssa, joka julkaistiin elokuvan "Lisää fyrkkaa" ("Mo' Money") soundtrack-levyllä, nousi R&B-listan kärkeen ja oli Hot 100 -listalla korkeimmillaan kymmenennellä sijalla. Kappale oli myös Grammy-ehdokkaana kategoriassa paras R&B-esitys duolta tai yhtyeeltä. Vandrossin viimeinen Billboard Hot 100 -listalla kymmenen kärkeen noussut single oli vuonna 1994 julkaistu "Endless Love", Mariah Careyn kanssa tehty duetto ja cover Lionel Richien ja Diana Rossin aiemmin levyttämästä kappaleesta, joka nousi listalla korkeimmillaan sijalle kaksi. Billboardin R&B-listalla nousivat kymmenen kärkeen vielä "Your Secret Love" vuodelta 1997 ja "Take You Out" vuodelta 2001.


title: Luther Vandross

text: Vuonna 2003 Vandross julkaisi albumin "Dance With My Father" isänsä muistoksi. Albumi nousi kesäkuussa 2003 viikoksi Yhdysvaltain albumilistan kärkeen. Albumin nimikappale toi Vandrossille ja kappaleen toiselle tekijälle Richard Marxille vuoden 2004 parhaan kappaleen Grammyn. Hän sai samana vuonna Grammyn myös kategorioissa vuoden R&B-albumi, paras miesartistin R&B-esitys ja paras R&B-esitys duolta tai yhtyeeltä (duetto "The Closer I Get To You" Beyoncé Knowlesin kanssa). Hän voitti urallaan yhteensä kahdeksan Grammy-palkintoa, vuoden 2004 neljän palkinnon lisäksi parhaasta miesartistin R&B-esityksestä vuosina 1991 ("Here And Now"), 1992 ("The Power of Love/Love Power") ja 1997 ("Your Secret Love") sekä parhaasta R&B-kappaleesta vuonna 1992 ("The Power of Love/Love Power").


title: Luther Vandross

text: Vandross sairasti diabetesta, joka on ollut hänen suvussaan periytyvä tauti: Luther Vandross Sr. kuoli tautiin Luther Jr:n ollessa kahdeksanvuotias. Vandrossilla oli myös pitkään jatkuneita paino-ongelmia. Vuonna 2003 hän sai aivohalvauksen eikä koskaan kuntoutunut entiselleen. Vandross menehtyi heinäkuussa 2005 John F. Kennedy Medical Centerissä Edisonissa New Jerseyssä 54 vuoden iässä.


title: Luther Vandross

text: Musiikkikriitikko Craig Seymourin kirjoittama Vandrossin elämäkerta "Luther: The Life and Longing of Luther Vandross" ilmestyi vuonna 2004.


title: Luther Vandross

text: Syyskuussa 2005, kaksi kuukautta Vandrossin kuoleman jälkeen, julkaistiin tribuuttialbumi "So Amazing: An All-Star Tribute to Luther Vandross", joka sisältää viisitoista Vandrossin kappaletta muiden nimekkäiden artistien tulkitsemana. Albumin kappaleista Aretha Franklinin esittämä "A House Is Not a Home" (alun perin Dionne Warwickin kappale) sai Grammyn kategoriassa paras perinteinen R&B-esitys (Best Traditional R&B Vocal Performance) ja Beyoncén ja Stevie Wonderin duetto "So Amazing" (niin ikään alun perin Dionne Warwickin esittämä kappale) sai Grammyn kategoriassa paras R&B-esitys duolta tai yhtyeeltä. Myös Jamie Foxxin esittämä "Creepin'" (alun perin Stevie Wonderin kappale) ja Usherin esittämä "Superstar" (alkuperäisesittäjä Delaney, Bonnie & Friends) olivat ehdolla, kategoriassa paras miesartistin R&B-esitys, ja Alicia Keysin ja Jermaine Paulin duetto "If This World Were Mine" (Vandross esitti kappaleen Cheryl Lynnin kanssa; alkuperäisesittäjät Marvin Gaye ja Tammi Terrell) oli ehdolla kategoriassa paras R&B-esitys duolta tai yhtyeeltä.


title: Rosalyn Tureck

text: Rosalyn Tureck (14. joulukuuta 1914 Chicago – 17. heinäkuuta 2003 New York) oli yhdysvaltalainen pianisti, cembalisti ja kapellimestari, joka tunnetaan erityisesti Johann Sebastian Bachin tuotannon tulkitsijana.


title: Rosalyn Tureck

text: Rosalyn Tureck syntyi Chicagossa vuonna 1914 ja aloitti pianotunnit jo nuorena konsertoiden ensimmäistä kertaa julkisesti vain yhdeksänvuotiaana. Chicagossa hänen opettajinaan toimivat Jan Chiapusso ja Sophia Brilliant-Liven, joka itse oli ollut Anton Rubinsteinin oppilas. Vuonna 1931 hän aloitti opinnot Juilliard School of Musicissa opettajanaan Olga Samaroff. 18-vuotiaana Tureck opetteli Bachin Goldberg-muunnelmat viidessä viikossa ja esitti ne ulkomuistista. 23-vuotiaana hän piti viikoittaisten resitaalien sarjan, jossa hän tulkitsi Bachin Das Wohltemperierte Klavierin kaikki fuugat, Goldberg-muunnelmat, Italialaisen ja Englantilaisen sarjan, Partitat sekä Italialaisen konserton vain kuuden viikon sisällä. Tureck debytoi Carnegie Hallissa vuonna 1935 soittamalla thereminiä, esitti Johannes Brahmsin b-molli-pianokonserton Philadelphian orkesterin kanssa vuonna 1936 ja teki Euroopan-kiertueen jo vuonna 1947.


title: Rosalyn Tureck

text: Tureck vastusti jyrkästi ajatusta, että Bachin musiikkia tulisi soittaa vain niin sanotuilla autenttisilla soittimilla, ja kerrotaankin hänen vastanneen cembalisti Wanda Landowskalle aiheesta käydyssä keskustelussa: ”Sinä soitat sen omalla tavallasi, minä Bachin tavalla”. Vuonna 1997 Tureck Bach Research Foundation piti symposiumin, jossa haastettiin musiikkimaailmaa edellisen neljännesvuosisadan hallinnut ajatus musiikin esittämisen historiallisesta autenttisuudesta, näkemys, joka Tureckin mukaan oli pohjimmiltaan virheellinen.


title: Rosalyn Tureck

text: Tureck aloitti kapellimestarina vuonna 1956 ja johti uransa aikana muun muassa Lontoon filharmonista orkesteria, New Yorkin filharmonikkoja sekä omaa orkesteriaan "Tureck Bach Playersiä". Hän julkaisi lukuisia artikkeleita ja kirjoja, kuten kolmiosaisen teoksen "An Introduction to the Performance of Bach". Hän perusti kansainvälisen Bach-instituutin vuonna 1966 ja myöhemmin "Tureck-Bach-instituutin" ja sen seuraajan "Tureck Bach Research Foundationin".


title: Rosalyn Tureck

text: Rosalyn Tureck toimi opettajana Philadelphian konservatoriossa (1935–1942), Juilliardissa (1943–1955) ja Columbia Universityssä (1953–1955). Hänestä tuli St. Hilda’s Collegen elinikäinen "fellow" 1970 ja vieraileva "fellow" Wolfson Collegeen 1973.


title: Goldberg-muunnelmat

text: Goldberg-muunnelmat (eli Goldberg-variaatiot), BWV 988, on Johann Sebastian Bachin vuonna 1741 tai 1742 julkaistu klaveeriteos, jonka alkuperäinen nimi oli "Clavier-Übung – Aria mit verschiedenen Veränderungen". Teos koostuu alussa ja lopussa soitettavasta teemasta ("aria") sekä sen kolmestakymmenestä muunnelmasta. Teos on saanut yleisemmin tunnetun nimensä Bachin oppilaan, cembalisti Johann Gottlieb Goldbergin mukaan.


title: Goldberg-muunnelmat

text: Goldberg-muunnelmat on laajin barokin aikana julkaistu klaveerille sävelletty teos, ja se on lähes täydellinen aikansa musiikin tyylisuuntien ja tekniikoiden esittely. Se kokoaa yhteen koko barokkimuunnelmien historian, samalla tavalla kuin Beethovenin "Diabelli-muunnelmat" tekevät klassismin ajan musiikille. Musiikkitieteilijä Johann Nikolaus Forkel kutsui sitä ""malliksi, jonka mukaisesti kaikki muunnelmat tulisi kirjoittaa"".


title: Goldberg-muunnelmat

text: Teos kestää esityksestä riippuen yleensä noin tunnin, jos muunnelmat esitetään ilman kertauksia, ja vajaat puolitoista tuntia kertausten kanssa. Teos on teknisesti varsin vaativa, ikään kuin säveltäjä olisi halunnut esitellä myös virtuoosista soittotekniikkansa. Bach on saattanut tässä suhteessa saada vaikutteita Domenico Scarlattin vuonna 1739 julkaisemista sonaateista.


title: Goldberg-muunnelmat

text: Bachin ensimmäisen elämäkerran kirjoittaja Johann Nikolaus Forkel väittää Bachin säveltäneen teoksen unihäiriöistä kärsineelle dresdeniläiselle suojelijalleen kreivi Keyserlingkille, joka halusi cembalistinsa Johann Gottlieb Goldbergin soittavan unettomina öinä "rauhoittavaa ja hyväntuulista" musiikkia. Tarinan todenperäisyyttä on epäilty muun muassa siitä syystä, ettei teoksesta löydy minkäänlaista omistuskirjoitusta toisin kuin muista Bachin suojelijoilleen säveltämistä teoksista (kuten vaikkapa "Musikalisches Opferista", BWV 1079, joka on omistettu Fredrik Suurelle). Teoksen julkaisi Nürnbergissä Balthasar Schmid joko vuonna 1741 tai 1742. On myös esitetty arveluita, että Bach sävelsi Goldberg-muunnelmat musiikilliseksi vasta-argumentiksi Johann Adolph Scheibelle. Scheibe hyökkäsi Bachia ja hänen sävellystyyliään vastaan vuonna 1737 syyttäen tätä akateemisen tiedon ja ""musiikin todellisen pohjan ja sen kauneuden"" puutteesta. Teorian mukaan Bach esitteli Goldberg-muunnelmissa kykyään säveltää oman aikansa eri tyylisuuntien ja muotivirtausten mukaista musiikkia.


title: Goldberg-muunnelmat

text: Musiikkitieteilijät ovat löytäneet Bachin tuotannosta karkeasti kolme tyylikautta, joita voidaan nimittää "oppivuosiksi" sekä "mestaruuden" (eli Leipzigin) ja "transkendenssin" (eli myöhäistuotannon) kausiksi. Vuodesta 1713 vuosiin 1739–1744 ulottuvalla mestaruuden jaksolla Bach sai vaikutteita aikansa uusista italialaisista musiikkityyleistä, erityisesti italialaisesta konserttomuodosta. Myöhäiskauden sävellyksille oli ominaista, ettei niitä useinkaan sävelletty mitään tiettyä esitystä varten, vaan paremminkin ehkä eräänlaiseksi säveltäjämestarin musiikilliseksi testamentiksi.


title: Goldberg-muunnelmat

text: Goldberg-muunnelmat päättävät Bachin Leipzigin kauden tuotannon, johon kuuluvat säveltäjän suuret klaveerimusiikkikokoelmat "Clavier-Übung I–III". On epäselvää, miksi Bach ei nimennyt muunnelmia "Clavier-Übung IV":ksi. Goldberg-muunnelmien voidaan katsoa myös aloittavan säveltäjän loppukauden tuotannon, johon kuuluvat muun muassa suurteokset "Musikalisches Opfer" (BWV 1079) ja "Die Kunst der Fuge" (BWV 1080). Tänä aikana Bach kehitti kontrapunktiin perustuvan polyfonisen musiikin ja erityisesti kaanonmuodon huippuunsa.


title: Goldberg-muunnelmat

text: Strasbourgista löytyi vuonna 1974 Bachin Goldberg-muunnelmien ensipainoksen työkappale ("Handexemplar"), joka sisälsi säveltäjän käsin tekemiä merkintöjä. Lisäksi Bach oli kirjoittanut nuottien takasisäkanteen neljätoista uutta kaanonia Goldberg-muunnelmien aarian bassolinjan kahdeksasta ensimmäisestä sävelestä ("Verschiedene Canones über die ersteren acht Fundamental = Noten vorheriger Arie", BWV 1087). Kaksi kaanoneista tunnettiin jo aikaisemmin. Vaikka niiden yhteiset piirteet oli havaittu, ei läheisempää yhteyttä Goldberg-muunnelmiin osattu epäillä. Bachin arvellaan lisänneet kaanonit nuotteihinsa vuosien 1742 ja 1746 välillä.


title: Goldberg-muunnelmat

text: Teoksen avaava teema, "ariaksi" kutsuttu 32-tahtinen sarabande, on Bachin varhaisempaa tuotantoa. Se esiintyy jälkimmäisessä kahdesta "Clavier-Büchleinista", jotka olivat Bachin vaimolleen Anna Magdalenalle vuonna 1725 kokoamia pieniä klaveerikirjasia ja tarkoitettu ilmeisesti yhteisiä perhemusisointihetkiä varten. On myös mahdollista, ettei aaria ole lainkaan Bachin sävellys, vaikka muuta säveltäjää ei voida suoranaisesti osoittaa. Aarian bassokulku, joka laskee asteittain g:stä, sekä kappaleen sointukulku ovat lähes identtisiä Jean-Henry d'Anglebertin vuonna 1689 säveltämän menuetin ja Henry Purcellin 1600-luvun lopulla säveltämän "Ground in Gamut"in kanssa.


title: Goldberg-muunnelmat

text: Barokin aikaisissa muunnelmasarjoissa oli tavallista, että muunnelmat eivät perustuneet suoraan teeman melodiaan, vaan sitä tukevaan harmoniaan, kuten Goldberg-muunnelmissakin. Kolmekymmentä muunnelmaa on järjestetty kolmen muunnelman ryhmiksi siten, että joka kolmas muunnelma aina 27:een asti on kaanon. Näistä ensimmäinen on unisonokaanon, toinen sekuntikaanon, kolmas terssikaanon ja niin edelleen aina yhdeksänteen asti. Kolmaskymmenes muunnelma (jonka olettaisi olevan desiimikaanon) onkin quodlibet, joka sisältää ensimmäisen säkeen kahdesta aikansa suositusta laulelmasta "Kraut und Rüben haben mich vertrieben" ("kaalit ja nauriit ovat ajaneet minut karkuun") ja "Ich bin so lang nicht bei dir gewest" ("Olen niin pitkään ollut sinusta erossa"). Teoksen päättää uudelleen esitettävä aaria.


title: Goldberg-muunnelmat

text: Muut kuin kaanonmuotoiset muunnelmat edustavat monia eri musiikkityylejä. Joukossa on fughettoja, ranskalaisia alkusoittoja, hitaita aarioita ja virtuoosimaisia kappaleita soitettavaksi klaveerilla, jossa on kaksi sormiota. Toisistaan huomattavasti poikkeavien muunnelmien yhteinen tekijä on sama bassokuvio ja harmonia. Lisäksi ne on järjestetty symmetrisesti kaanonien ympärille.


title: Goldberg-muunnelmat

text: Ensimmäinen muunnelma on tunnelmaltaan hilpeä, kuten suuri osa teoksesta. Melodian hyppyjen ja vasemman käden rytmin ensimmäisessä tahdissa voidaan tulkita affektiopin mukaan kuvaavan iloa. Toinen muunnelma on miltei kaanonmuotoinen ja muistuttaa preludia D-duurissa, BWV 936. Siinä kaksi ääntä ovat jatkuvassa vuoropuhelussa keskenään. Ensimmäisessä kaanonissa, muunnelmassa 3, äänet alkavat samasta nuotista yhden tahdin erolla. Tahtilaji on 12/8. Neljännen muunnelman tahtilaji on 3/8, ja siinä kolmen nuotin mittainen lyhyt sävelaihe hyppii äänestä toiseen synkooppirytmissä. Viidennessä muunnelmassa esittäjän oikea ja vasen käsi menevät toistuvasti ristiin. Muunnelma 6 on sekuntikaanon, jota cembalisti Ralph Kirkpatrick kuvailee "lähes nostalgisen herkäksi".


title: Goldberg-muunnelmat

text: Bach oli kirjannut vuonna 1974 löytyneeseen "Handexemplariin" (kts. yllä) muunnelmaan 7 tempomerkinnän "al tempo di Giga", eli se on tarkoitettu soitettavaksi aikaisemmin luultua nopeammassa tempossa. Seitsemäs muunnelma on siis gigue ja pisteellisine rytmeineen tyyliltään hyvin samanlainen kuin Ranskalaisen alkusoiton BWV 831 gigue. Kahdeksannessa muunnelmassa on jälleen paljon kohtia, jossa esittäjän kädet menevät ristiin koskettimistolla. Yhdeksäs muunnelma on lyyrisen kaunis terssikaanon, jossa on ilmaisuvoimainen, aikaisempia kaanoneita aktiivisempi bassolinja.


title: Goldberg-muunnelmat

text: 10. muunnelma on neliosainen fughetta, jota seuraava 11. muunnelma on 12/16-tahtilajissa kulkeva giguea muistuttava toccata. Siinä käytetään risteäviä sävelasteikkokulkuja sekä yllättäviä arpeggioja ja trillejä. 12. muunnelma on ensimmäinen vastakaanoneista, joissa toinen ääni kulkee vastakkaiseen suuntaan ensimmäiseen nähden. Siinä myös kaanonin äänten järjestys muuttuu kappaleen aikana, eli kaanonin johtava ääni muuttuu seuraavaksi ja päinvastoin. 13. muunnelma on hidas ja herkkä sarabande, jota voidaan pitää teoksen tunnelman käännekohtana edeltävien enimmäkseen tanssinomaisten kappaleiden jälkeen. 14. muunnelma on sen sijaan virtuoosimainen, nopea kappale, jossa on suuria intervallihyppyjä. 15. muunnelma, kvinttikaanon, on ensimmäinen mollissa soitettava muunnelma. Sen esitysmerkintä on andante ja tahtilaji 2/4.


title: Goldberg-muunnelmat

text: Teoksen jälkimmäisen puoliskon avaava 16. muunnelma on jälleen ranskalaisen alkusoiton tyyliin sävelletty kaksiosainen teos. Ensimmäinen osa sisältää juoksevia asteikkoja, trillejä ja pisteellisiä rytmejä. Kuten ranskalaisessa alkusoitossa yleensä, jälkimmäinen osa on fuugamuotoinen ja nopeammassa tempossa. 17. muunnelma on kevyt toccata, jossa on havaittavissa vaikutteita Antonio Vivaldilta ja Domenico Scarlattilta. 18. muunnelma on sekstikaanon, jossa hilpeä bassolinja on kontrastina laulaville ja pienin askelin eteneville kaanonäänille.


title: Goldberg-muunnelmat

text: 19. muunnelma on passepied, 3/8-tahtilajissa kulkeva tanssi. Sitä seuraa teknisesti teoksen vaikeimpana osana pidetty 20. muunnelma, joka on tunnelmaltaan iloinen, ehkä jopa humoristinen toccata. G-molliin sävelletty koraalimainen septimikaanon (21. muunnelma) on edellisen vastapainoksi rauhallisempi ja sisältää kromaattisia bassolinjoja. 22. muunnelma palaa G-duuriin ja sisältää paljon Bachin barokkimoteteille tyypillistä äänien vuoropuhelua. 23. muunnelma on puolestaan teoksen teknisesti haastavimpia osia. Alun perin teos on sävelletty kaksisormioiselle klaveerille, ja jos se esitetään pianolla, kädet ovat varsinkin tässä muunnelmassa toistensa tiellä. 24. muunnelma on oktaavikaanon 9/8-tahtilajissa.


title: Goldberg-muunnelmat

text: Monet pitävät mollissa kulkevaa 25. muunnelmaa koko teoksen hienoimpana. Se palaa teoksen avaavan aarian hitaaseen tempoon (merkitty "adagioksi" Bachin kopiossa), ja siinä on paljon kromaattisia sävelkulkuja. Hitaan tempon vuoksi se kestää pitempään kuin muut muunnelmat, vaikka tahteja ei ole muita enempää. 26. muunnelma kulkee sarabanden rytmissä, joskin paljon nopeammin. Melodia on merkitty 18/16-tahtilajiin ja sitä säestävät soinnut 3/4-tahtilajiin. Viimeisessä kaanonissa, muunnelmassa 27, äänet alkavat noonin päässä toisistaan. Tämä on kaanoneista ainoa, jossa Bach ei käytä erillistä bassolinjaa tukemaan kaanonin ääniä.


title: Goldberg-muunnelmat

text: 28. muunnelmassa on Bachin auki kirjoittamia trillejä ja rytmiä korostavia kellomaisia nuotteja. Viimeinen toccata, muunnelma 29, alkaa raskailla, rytmikkäillä soinnulla, joita seuraavat laskevat arpeggiokuviot. Muunnelmaosuuden päättävän 30. muunnelman odottaisi olevan desiimikaanon, mutta se onkin kahta kansansävelmää yhdistelevä quodlibet.


title: Goldberg-muunnelmat

text:
Historiallisesti kenties merkittävimmän äänityksen Goldberg-muunnelmista teki cembalisti Wanda Landowska Pariisissa vuonna 1933. Äänityksen aikoihin muunnelmat tunnettiin yleisemmin vain musiikkitieteilijäpiireissä, mutta Landowskan äänitys teki niistä tunnetumpia laajemman yleisön joukossa. Muutettuaan toisen maailmansodan jälkeen Yhdysvaltoihin hän valitsi Goldberg-muunnelmat myös Yhdysvaltain debyyttilevytyksekseen.
Nykyisin epäilemättä tunnetuin Goldberg-muunnelmien taltiointi, sekä yksi kaikkien aikojen tunnetuimmista taidemusiikin levytyksistä yleensäkin, on Glenn Gouldin ensilevy (1955), jossa Gouldin tekninen taitavuus oli ennennäkemätöntä. Gould levytti muunnelmat uudelleen juuri ennen kuolemaansa vuonna 1981. Monet pitävät ensimmäistä levytystä parempana, vaikka myöhemmän tulkinnan katsotaankin olevan kypsempi ja värikkäämpi. Gouldin tulkinta teoksesta on hyvin omaperäinen, ja se on jakanut voimakkaasti mielipiteitä. Varsinkin vuoden 1955 levytyksessä hän käyttää hyvin nopeita tempoja.


title: Goldberg-muunnelmat

text: Yksi tunnetuimmista Goldberg-tulkitsijoista oli Rosalyn Tureck, joka nauhoitti muunnelmat uransa aikana useita kertoja. Tureck esitti ja levytti vuosikymmeniä kestäneen uransa aikana paljon Bachin tuotantoa ja sai leikkisän lempinimen "Bachin ylipapitar". Murray Perahian levytys on saanut kiitosta esimerkiksi arvovaltaiselta Gramophone-lehdeltä. Maineensa enemmän klassismin ja varhaisromantiikan musiikilla luonut Perahia perehtyi Bachiin jouduttuaan pitämään soittamisesta taukoa sormien kipeytymisen vuoksi.


title: Goldberg-muunnelmat

text: Goldberg-muunnelmat on sovitettu monille muille soittimille ja kokoonpanoille, kuten jousitriolle, sinfoniaorkesterille, kitaralle ja harmonikalle, ja näistä sovituksistakin on tehty äänityksiä. John ja Mirjana Lewisin levyllä "The Chess Game" esitetään jokainen muunnelma ensin cembalolla, minkä jälkeen seuraa samasta muunnelmasta johdettu improvisaatio jazzpianolla.


title: Nikolaus

text: Nikolaus, myös "Nicolaus", on monissa maissa yleinen miehen etunimi. Nikolaus tulee alkujaan kreikankielisestä nimestä "Nikolaos", joka tulee sanoista "nikē" (”voitto”) ja "laos" (”kansa”). Nimen monine muunnelmineen on tehnyt laajalti suosituksi varsinkin Pyhä Nikolaus, Myran piispa 300-luvulla, joka on kristikunnan tunnetuimpia pyhimyksiä. Nimi on ollut myös viidellä paavilla.


title: Nikolaus

text: Nikolaus-nimisiä oli ollut Väestörekisterikeskuksen mukaan Suomessa vuoden 2009 loppuun mennessä 172. Nimeä ei alkuperäisessä muodossaan ole suomalaisessa almanakassa, mutta sen monien muunnosten kuten Niilon, Nikon ja Nikolain nimipäivät ovat 6. joulukuuta, jota vanhastaan on vietetty Pyhän Nikolauksen muistopäivänä.


title: Nico (nimi)

text: Nico on ulkomaalainen miehen etunimi. Nico-nimisiä oli ollut Väestörekisterikeskuksen mukaan Suomessa vuoden 2013 elokuuhun mennessä noin 3 130.


title: Nico (nimi)

text: Nico on lyhentymä nimestä Nicolaos. Nicolaos on alkuperältään kreikkalainen nimi ja tarkoittaa voittoisaa kansaa. Suomenruotsalaisen kalenterin mukaan Nicon nimipäivä on vuodesta 2015 lähtien 6. joulukuuta.


title: Setaaniluku

text: Setaaniluku on polttoaineen syttymisherkkyyttä ilmaiseva luku. Se kuvaa dieselöljyn laatua polttoaineena vastaavasti kuin oktaaniluku kuvaa bensiinin laatua. Yleensä yhdisteellä, jolla on korkea setaaniluku, on matala oktaaniluku ja toisin päin. Setaaniluku ei kuvaa kaikkien polttoaineiden, esim. alkoholit, kohdalla syttyvyyttä oikein. Muita syttyvyyttä kuvaavia tunnuslukuja ovat diesel-indeksi ja setaani-indeksi.


title: Setaaniluku

text: Suuri setaaniluku tarkoittaa, että polttoaine syttyy moottorissa nopeasti palotilaan ruiskuttamisen jälkeen. Jos setaaniluku on pieni, polttoaine syttyy hitaasti. Liian pieni setaaniluku kuormittaa moottoria ja aiheuttaa ylimääräisiä päästöjä.


title: Setaaniluku

text: Setaaniluku mitataan vertaamalla polttoainetta setaanin eli n-heksadekaanin ja 1-metyylinaftaleenin seokseen. Helposti syttyvän setaanin setaaniluku on 100 ja vaikeasti syttyvän 1-metyylinaftaleenin setaaniluku on 0. Jos polttoaineen setaaniluku on 40, se syttyy yhtä herkästi kuin seos, jossa on 40 tilavuusprosenttia setaania ja loput 1-metyylinaftaleenia. Dieselpolttoaineen setaaniluku on yleensä 40–55, bensiinin 0–20. Setaaniluku mitataan erityisellä CFR-moottorilla. Mittauksissa 1-metyylinaftaleenin tilalla voidaan käyttää heksadekaanin isomeeria 2,2,4,4,6,8,8-heptametyylinonaania eli isosetaania. Isosetaanin setaaniluku on 15.


title: Setaaniluku

text: Setaaniluvun määritellyyn on otettu kantaa ASTM International standardissa D613 ja kansainvälinen standardisoimisjärjestön ISO standardissa ISO 5165.


title: Auguuri

text: Auguuri () oli roomalainen ennustajapappi. Joko virkamiehet tai auguurit suorittivat ensin "auspiciumin", merkkien tarkkailun, jonka pohjalta auguurien kollegio tulkitsi jumalten tahtoa. Erityisesti tarkkailtiin lintujen lentoa, ääntelyä ja käyttäytymistä. Muita kohteita olivat esimerkiksi taivaan merkit.


title: Auguuri

text: Roomalainen yhteiskunta oli hyvin taikauskoinen ja tärkeisiin toimiin ryhdyttiin yleensä ainoastaan, jos enteiden katsottiin olevan suosiollisia. Epäsuosiolliset enteet tarkoittivat, että toimista oli luovuttava. Tämä antoi ennustajille merkittävää poliittista valtaa.


title: Auguuri

text: Kun roomalainen auguuri ennusti, hänellä oli kasvot etelään päin. Kreikkalaisessa käytännössä kasvot olivat puolestaan aina pohjoiseen päin.


title: Gaia

text: Gaia (, ”Maa”) on kreikkalaisessa mytologiassa alkujumala, joka on useiden jumalten ja titaanien äiti. Gaia kuvataan usein maan jumalattarena.


title: Gaia

text: Hesiodos kertoo teoksessaan "Jumalten synty" ("Theogonia"), kuinka Kaaoksen jälkeen syntyi runsaspovinen Gaia. Gaia synnytti itsestään kolme lasta, joiden kunkin kanssa hän sai jälkikasvua: Uranoksen (taivas) kanssa Gaia sai muun muassa 12 titaania, kolme satakätistä sekä kolme kyklooppia, Pontoksen (meri) kanssa Gaia sai lapsia, joista tuli meren jumalia kun taas Gaian ja Tartaroksen (manala) liitosta puolestaan syntyi Tyfon ja Apollodoroksen mukaan Ekhidna.


title: Ranskan avoin tennisturnaus

text: Ranskan avoin tennisturnaus, virallisesti "Tournoi de Roland-Garros", on toinen tenniskauden neljästä "Grand Slam" -turnauksesta. Se järjestetään vuosittain touko-kesäkuussa Pariisissa Ranskassa.


title: Ranskan avoin tennisturnaus

text: Turnaus pelattiin ensimmäistä kertaa vuonna 1891 kansallisena turnauksena ja Ranskan ulkopuolelta tulevien pelaajien osallistuminen sallittiin vuonna 1925. Turnauksen alkuaikoina pelattiin vielä ruohoalustalla. Vuoden 1928 Davis Cupia varten rakennettiin uusi tennisstadion Stade Roland-Garros, joka nimettiin ensimmäisessä maailmansodassa kunnostautuneen sotasankari Roland Garrosin mukaan, koska se oli yksi kaupan ehdoista, kun stadionia varten ostettiin maa-alue. Pelialusta muuttui ruohoalustasta massa-alustaksi. Vuonna 1968 turnaus muuttui ”avoimeksi” eli ammattilaispelaajien osallistuminen turnaukseen sallittiin.


title: Ranskan avoin tennisturnaus

text: Massakenttä on vuosien varrella osoittautunut vaikeaksi useille maailman huipuille. Muun muassa Jimmy Connors, John McEnroe, Boris Becker ja Pete Sampras eivät voittaneet Ranskan avoimia kertaakaan. Heistä Connors, Becker ja Sampras eivät koskaan pelanneet edes loppuottelussa. 1990-luvulla, 2000-vuosikymmenellä ja 2010-luvulla turnauksessa ovat menestyneet miehistä erityisesti espanjalaiset ja eteläamerikkalaiset massakenttäspesialistit. Näinä vuosikymmeninä miesten kaksinpelin voittaja on ollut espanjalainen viisitoista kertaa ja loppuottelun häviäjä on ollut espanjalainen kuudesti. Etelä-Amerikasta miesten kaksinpelin voittaja on tullut näinä vuosikymmeninä viisi kertaa. Naistähdistä Ranskan avoimia eivät ole pystynyt voittamaan muun muassa Martina Hingis, Venus Williams ja Lindsay Davenport. Heistä Davenport ei ole pelannut koskaan turnauksen loppuottelussa.


title: Ranskan avoin tennisturnaus

text: Miesten kaksinpelissä Ranskan avoimissa parhaiten menestynyt pelaaja kautta aikain on espanjalainen Rafael Nadal, joka on voittanut turnauksen yksitoista kertaa. Nadal pelasi Ranskan avoimissa ensimmäistä kertaa vuonna 2005 ja voitti turnauksen tästä eteenpäin neljä kertaa peräkkäin. Vuosien 2005–2008 lisäksi Nadal on voittanut turnauksen myös vuosina 2010–2014 ja 2017–2018. Naisten kaksinpelissä menestynein on yhdysvaltalainen Chris Evert, joka vei turnauksen voiton seitsemänä vuonna. Lähimmäksi Evertin saavutusta on päässyt Steffi Graf kuudella mestaruudellaan. Kaiken kaikkiaan eniten turnausvoittoja Ranskan avoimissa ottanut pelaaja on Margaret Smith Court, joka 1960- ja 1970-luvuilla vei kaksinpelimestaruuden viidesti ja voitti lisäksi neljästi sekä nelinpelin että sekanelinpelin mestaruuden.


title: Richard Kruspe

text: Richard Zven Kruspe (s. 24. kesäkuuta 1967 Wittenberge, Itä-Saksa) on saksalainen kitaristi ja industrial metal-yhtye Rammsteinin perustajajäsen. Hänellä on myös toinen yhtye nimeltä Emigrate.


title: Richard Kruspe

text:
Kruspen vanhemmat erosivat kun hän oli lapsi, eikä hän koskaan tullut toimeen isäpuolensa kanssa. Teini-ikäisenä Kruspe oli Kiss-fani, ja joutui opettajansa häpäisemäksi yhtyeen takia. Hän oli piirtänyt penaaliinsa Kissin natsien SS-merkkiä muistuttavan logon, mikä oli ankarasti kielletty. Kruspe sai julkisen läksytyksen koko koulun edessä.
Kruspe osti ensimmäisen kitaransa päästyään lomalle Tšekkoslovakiaan. Hänen aikeenaan oli myydä se Itä-Saksassa, jossa ne olivat kalliita. Hän kuitenkin tuli toisiin ajatuksiin ja alkoi itse soittaa.


title: Richard Kruspe

text:
1980-luvulla Kruspe toimi monissa yhtyeissä, kuten Orgasm Death Gimmick, Die Firma ja Feeling B. Vuoden 1989 aikoihin hän sai tarpeekseen Itä-Saksan poliittisesta (ja musiikillisesta) ilmapiiristä. Poliisien hakattua hänet mielenosoituksen yhteydessä, hän päätti paeta Itä-Saksasta.
Hän lähti DDR:stä Puolan rajaa pitkin vuonna 1989. Tämä tapahtui hieman aiemmin kun Berliinin muuri murtui ja koko DDR romahti.


title: Richard Kruspe

text: Vuonna 1994 Kruspe perusti yhtyeen nimeltä Rammstein. Hänestä tuli yhtyeen pääasiallinen säveltäjä ja soolokitaristi.


title: Richard Kruspe

text: Kruspe perusti Emigraten Yhdysvalloissa 2005.


title: Richard Kruspe

text: Rammsteinin konserteissa Kruspella on mukanaan kuusi erilaista erivireistä sähkökitaraa, jotka ovat kaikki ESP:n valmistamia. Malleista löytyy muun muassa Eclipse-II VTB, Deluxe EC-1000 sekä KH-2. Lisäksi akustisessa kappaleessa "Los" molemmat kitaristit soittavat mustia Takaminen elektroakustisia kitaroita.


title: Richard Kruspe

text: Kitaroiden lisäksi kaikkien Rammsteinin jäsenten tapaan Kruspe vaihtaa vaatteita kappaleiden välissä. Richard aloittaa keikan aina pitkä musta mittatilaustyönä teetetty hopeakoristeinen takki yllään. Muutaman kappaleen jälkeen Kruspe ottaa takin pois ja soittaa pyrojen aiheuttamasta kuumuudesta riippuen pitkähihaisella paidalla tai hihattomalla. Kruspe soittaa myös ilman paitaa joissain kappaleissa, kuten "Live aus Berlinissä" nähtiin.


title: Richard Kruspe

text: ESP Guitar Company on valmistanut Kruspelle oman kitaran, ESP RZK I:n. Kitara on Rammsteinin logolla varustettu hopeinen Stratocaster. ESP LTD on myös tarjonnut halvemman mallin, ESP LTD RZK-600:n, joka on ulkonäöltään lähes sama kitara (mikrofonien väri on eri). Kruspe itse soittaa ESP-sarjan kitaraa ja käyttää sitä C-G-C-F-A-D -vireessä.


title: Richard Kruspe

text: Richard Kruspe meni vuonna 1999 naimisiin amerikkalaisen näyttelijän Caron Bernsteinin kanssa, mutta pari on tiettävästi eronnut noin vuosina 2003–2004. Richardilla on tytär aiemmasta suhteestaan, Khira Li Lindemann. Tämä laulaa Rammsteinin "Spieluhr"-kappaleella. Khira Lin äiti ja Kruspen entinen vaimo oli aiemmin ollut naimisissa Rammsteinin laulaja Till Lindemannin kanssa. Tämän vuoksi Khira Lin sukunimi on Lindemann. Richard Kruspe asuu nykyään New Yorkissa, jossa myös Emigrate perustettiin. Richardilla on myös vuonna 1992 syntynyt poika, Merlin Besson.


title: Athos (Kolme muskettisoturia)

text: Athos (joskus myös Atos) on kirjailija Alexandre Dumas vanhemman luoma kuvitteellinen hahmo. Athos esiintyy useissa Dumas'n kirjoissa.


title: Athos (Kolme muskettisoturia)

text: Romaanissa "Kolme muskettisoturia" Athos ja kaksi muuta muskettisoturia Porthos ja Aramis ovat kirjan päähenkilön D'Artagnanin parhaimmat ystävät. Athosilla on salaperäinen yhteinen menneisyys romaanin konnan, Mylady Winterin, kanssa.


title: Athos (Kolme muskettisoturia)

text: Athos on vanhin muskettisotureista ja eräänlainen isähahmo muille. Romaanissa hänet kuvataan jalona, mutta salamyhkäisenä hahmona, joka hukuttaa murheensa viiniin. Athoksen oikea nimi on kreivi de la Fére.


title: Athos (Kolme muskettisoturia)

text: Viimeisessä kirjassa Athos kuolee vanhana miehenä vuoteessaan.


title: Athos (Kolme muskettisoturia)

text: Athos on saanut nimensä todelliselta muskettisoturilta Armand de Sillègue d'Athos d'Autevielleltä.


title: Porthos

text: Porthos (joskus myös Portos) on kirjailija Alexandre Dumas vanhemman luoma kuvitteellinen hahmo. Porthos esiintyy useissa Dumas'n kirjoissa.


title: Porthos

text: Romaanissa "Kolme muskettisoturia" Porthos ja kaksi muuta muskettisoturia Athos ja Aramis ovat kirjan päähenkilön D'Artagnanin parhaimmat ystävät.


title: Porthos

text: Porthos on joukon ilonpitäjä, joka rakastaa viiniä, laulua ja naisia. Porthoksen hahmon esikuvana on ollut todellinen muskettisoturi Isaac de Portau.


title: Hengitys

text: Hengityksellä tai respiraatiolla tarkoitetaan hapen siirtoa ilmasta soluihin ja hiilidioksidin siirtymistä soluista ulkoilmaan. Soluhengitys on suppeampi käsite; sillä tarkoitetaan solujen hapenottoa kudosnesteestä ja hiilidioksidin luovutusta kudosnesteeseen. Ilman virtaus keuhkorakkuloihin ja ulos niistä on keuhkotuuletusta.


title: Hengitys

text: Levossa sisäänhengityslihaksina toimivat uloimmat kylkivälilihakset, jotka nostavat kylkiluita ja rintakehä laajenee, sekä pallea, joka supistuessaan vetäytyy alaspäin ja aiheuttaa rintakehän sisälle alipaineen. Ilma virtaa paine-eron suuntaan ja täyttää keuhkot. Uloshengitys tapahtuu levossa passiivisesti, jolloin rintakehä palautuu lepoasentoon kimmoisuuttaan. Kun hengitys voimistuu, käytetään myös uloshengityslihaksia eli sisempiä kylkivälilihaksia ja vatsalihaksia. Kovassa fyysisessä rasituksessa, hengenahdistuksessa tms. tilanteessa mukaan tulevat apuhengityslihakset eli muut rintakehässä kiinni olevat lihakset. Kaasujen vaihto tapahtuu keuhkorakkuloissa eli alveoleissa. Happi siirtyy vereen ja kiinnittyy punasolun sisällä olevaan hemoglobiiniin. Aineenvaihdunnan lopputuotteena syntynyt ylimääräinen hiilidioksidi poistuu uloshengitysilman mukana. Ihminen voi pidättää henkeään useamman minuutin, mutta on nisäkkäitä, jotka pystyvät olemaan hengittämättä pidempään, muun muassa valaat, jotka voivat olla veden alla useita tunteja.


title: Hengitys

text: Hengitystapoja on mahdollista jakaa neljään ryhmään sen mukaan, missä hengitys näyttää tapahtuvan.


title: Hengitys

text: 1. Solisluuhengitys


title: Hengitys

text: 2. Rintahengitys


title: Hengitys

text: 3. Vatsahengitys


title: Hengitys

text: 4. Syvähengitys


title: Hengitys

text: Solisluuhengityksessä hartiat nousevat sisäänhengityksen aikana. Rintahengityksessä rintakehän yläosa kohoaa ja vatsahengityksessä alavatsa pullistuu. Syvähengitystä pidetään teoriassa parhaana hengitystapana, sillä siinä keuhkot pääsevät täyttymään joka kohdasta tasapuolisesti kaikkien hengityslihasten osallistuessa toimintaan. Pallea laskeutuu, kylkivälilihakset nostavat kylkiluita, vatsa pullistuu, rintakehä leviää. Syvähengityksessä hengityksestä johtuva lihominen tapahtuu keskivartalon alueella kyljissä ja selässä sekä ylävatsan alueella. Syvähengitystä pidetään joissakin piireissä ainoaksi oikeaksi hengitystavaksi ja muut kolme tapaa kuitataan virheellisiksi , mutta jopa oopperalaulajien on todettu käyttävän jotain muuta tapaa hengittää kuin syvähengitys On myös muistettava, ettei syvähengitys ei ole sama asia kuin ilman vetäminen keuhkoihin ääriään myöten täyteen.


title: Hengitys

text:
Ihmisen hengittäessä normaalisti sisään ja ulos on kertahengitystilavuus noin 0,5 litraa ilmaa, mutta voimakkaasti hengitettäessä jopa 4 litraa. Ihminen ei voi puhaltaa keuhkojaan täysin tyhjiksi, sillä keuhkoputkiin jää aina noin 0,15 litraa ilmaa, koska ne eivät painu kokoon. Tätä tilavuutta kutsutaan kuolleeksi tilaksi. Normaali hengitystiheys ihmisellä on noin 12–16 kertaa minuutissa, rasituksessa hengitystiheys on suurempi. Kun kuollut tila vähennetään kertahengitysilmasta, jää keuhkorakkuloiden tehokkaan ilmanvaihdon määräksi yhden hengenvedon aikana 0,35 litraa. Kun tämä määrä kerrotaan hengitystaajuudella, keuhkorakkuloiden tuuletukseksi saadaan 4,2–4,9 litraa minuutissa. Kokonaishengityksen minuuttitilavuus on noin 6–7 litraa.
Lapset hengittävät aikuisia taajemmin, imeväiset vähintään 30-40 kertaa minuutissa. Lihastyö ja henkinen jännitystila suurentavat sekä hengitystaajuutta että kertahengitysilmaa ja siis myös hengityksen minuuttitilavuutta.


title: Hengitys

text:
Kertahengitysilman, 0,5 litran, lisäksi keuhkoihin voidaan vetää ilmaa vielä "sisäänhengityksen varatilan" verran. Tämä on se ilmamäärä, jonka ihminen voi vetää keuhkoihinsa tavallisen sisäänhengityksen jälkeen. Nuoren miehen lukema on noin 3 litraa. "Uloshengityksen varatila" on se ilmatilavuus, joka normaalin uloshengityksen jälkeen aktiivisella ponnistuksella saadaan vielä ulos, noin 1 l.
Äärimmäisen uloshengityksen jälkeenkin keuhkoihin jää ilmaa "jäännösilmatilan" verran eli noin 1,5 litraa.
Vitaalikapasiteetti saadaan, kun lasketaan yhteen sisäänhengityksen varatila, normaali kertahengitysilma ja uloshengityksen varatila (3 l + 0,5 l + 1 l = 4,5 litraa).
Kun vitaalikapasiteettiin lisätään keuhkoihin välttämättä jäävä jäännösilmatila, saadaan keuhkojen kokonaiskapasiteetti tai "totaalikapasiteetti" (4,5 l + 1,5 l = 6 litraa).


title: Hengitys

text: Luvut ovat nuoren terveen miehen arvoja, naisen arvot ovat 20–25 % pienemmät. Myös ikä ja urheiluharrastukset sekä esimerkiksi puhallinsoitinharrastus vaikuttavat merkittävästi arvoihin.


title: Hengitys

text: Hengitystilavuuksia tutkitaan "spirometrilla". "Staattisessa spirometriassa" tutkitaan ainoastaan hengitystilavuuksia. "Dynaamisessa spirometriassa" mitataan niiden lisäksi ilman virtausnopeutta, esimerkiksi ilman huippuvirtausnopeutta uloshengityksen aikana (PEF). "Sekuntitilavuus" tai sekuntikapasiteetti (FEV1) tarkoittaa ilmamäärää, jonka tutkittava pystyy puhaltamaan ulos täyteen vedetyistä keuhkoistaan ensimmäisen sekunnin aikana. Sekuntitilavuuden prosenttiosuus vitaalikapasiteetista (FEV%) on normaalisti vähintään 72 %.


title: Hengitys

text: Ihmisellä hengityselimiin kuuluvat hengitystiet sekä keuhkot. Hengitystiet jaetaan ylä- ja alahengitysteihin. Ylähengitysteihin kuuluvat nenäontelo sivuonteloineen, nielu ja kurkunpää. Alahengitysteihin kuuluvat henkitorvi ja keuhkoputket.


title: Hengitys

text: Hengitysteitä verhoaa hengitystie-epiteeli, joka on valekerrostunutta värekarvaepiteeliä. Värekarvat heiluvat jatkuvasti etenevinä aaltoina liikuttaen soluja peittävää limaa kohti nielua, josta ne joutuvat nielemisliikkeiden mukana mahalaukkuun. Limaan tarttuu hengitysilmasta mikrobeja, jotka hajoavat lähes täysin mahalaukussa.


title: Hengitys

text: Hengitystiet puhdistavat, lämmittävät ja kostuttavat niiden läpi virtaavaa sisäänhengitysilmaa.


title: Hengitys

text: Hengityskeskus on ydinjatkeessa sijaitseva keuhkotuuletusta säätelevä keskus. Keskuksen hermosoluista osa on aktiivisimmillaan sisäänhengityksen aikana ja osa uloshengityksen aikana. Hengityskeskuksen toiminnan säätelyyn kuuluvat sekä humoraalinen säätely että neuraalinen säätely. Humoraalisen säätelyn säätelytekijöistä tehokkain on hiilidioksidi, jonka liuetessa vereen muodostuvat vetyionit stimuloivat hengitystä.


title: Hengitys

text: Happi siirtyy lyhyen matkan vuoksi hyvin nopeasti keuhkorakkuloista vereen, jossa se kulkee suurimmaksi osaksi hemoglobiiniin eli verenpunaan sitoutuneena. Osa hapesta kuitenkin liukenee plasmaan ja punasolujen nesteeseen. Esimerkiksi häkä (CO) sitoutuu hemoglobiiniin estäen hapen sitoutumisen, joka selittää sen myrkyllisyyden. Kudosten hiussuonista happi siirtyy happiosapaineen ansiosta kudosnesteeseen ja siitä edelleen soluihin. Samalla tavoin siirtyy hiilidioksidi soluista ensin kudosnesteeseen ja siitä vereen. Veressä hiilidioksidi reagoi veden kanssa muodostaen hiilihappoa, joka dissosioituu vetyioniksi ja vetykarbonaatti-ioniksi. Tätä tapahtumaa katalysoivat tietyt punasolujen entsyymit. Hiilidioksidista noin 70 prosenttia kulkee veressä vetykarbonaattina. Vetykarbonaatti ja vetyionit muodostavat jälleen hiilidioksidia keuhkokapillaareissa. Hiilidioksidista noin 23 % kulkee veressä hemoglobiinin tai muihin plasman proteiineihin sitoutuneena ja noin 7 prosenttia hiilidioksidista on liuenneena vereen muuttumattomana hiilidioksidina.


title: Aramis

text: Aramis on kirjailija Alexandre Dumas vanhemman luoma kuvitteellinen hahmo. Aramis esiintyy useissa Dumas'n kirjoissa.


title: Aramis

text: Romaanissa Kolme muskettisoturia Aramis ja kaksi muuta muskettisoturia Athos ja Porthos ovat kirjan päähenkilön D'Artagnanin parhaimmat ystävät. Myöhemmin, kirjassa Porthoksen poika, Aramis on viimeinen neljästä ystävyksestä. Aramiksen oikea nimi on René d'Herblay.


title: Aramis

text: Aramiksen hahmon esikuvana on ollut todellinen muskettisoturi Henri d'Aramitz.


title: Mostarin taistelut

text: Mostarin taistelut käytiin Bosnia ja Hertsegovinassa sijaitsevassa Mostarin kaupungissa Jugoslavian hajoamissotien aikaan 1992–1995. Niihin osallistuivat Bosnian serbiarmeija BSA, Bosnian kroaattiarmeija HVO ja lähinnä bosniakkeja edustava Bosnia-Hertsegovinan armeija ARBiH. Vuonna 1992 muslimit ja kroaatit taistelivat yhdessä serbejä vastaan, mutta vuonna 1993 serbien vetäydyttyä kroaatit ja muslimit taistelivat keskenään.


title: Mostarin taistelut

text: Kaupungin halki kulkee Neretva-joki. 1990-luvun alussa joen itäpuolella oli muslimienemmistö, länsipuolella asui enemmän kroaatteja. Sodan alkupuolella koko Herzegovina oli jakautunut kahtia. Mostar oli tärkein kaupunki sen länsiosassa, jossa oli muslimien ja kroaattien enemmistö, kun taas itäosaa hallitsivat serbit, ja sen pääkaupunkina pidettiin Trebindjeä.


title: Mostarin taistelut

text: Bosnian serbiarmeija hyökkäsi Mostariin 3. huhtikuuta 1992. Rintamalla oli pitkään hiljaista. 9. toukokuuta 1993 Bosnian kroaattiarmeija hyökkäsi Bosnia-Hertsegovinan armeijaa vastaan ja valtasi kaupungin itäosan.


title: Mostarin taistelut

text: Ensimmäisessä piirityksessä, joka alkoi 3. huhtikuuta 1992 kroaatit ja muslimit olivat liitossa kaupunkeja saartavia serbejä vastaan. Aluksi serbien liittoarmeija pommitti kaupunkia sen ulkopuolelta tykistöllä ja alkoi sen jälkeen kuukausi kuukaudelta kiristää saartorengasta yhä syvemmälle kaupungin keskustaa kohti ottaen haltuunsa suuren osan kaupungista. Alun tykistökeskityksen kohde oli muslimikortteli, josta serbit valtasivat lopulta kolmasosan.


title: Mostarin taistelut

text: Liittoarmeijan tulitus idän vuorilta vaurioitti monia siviilirakennuksia, mm. fransiskaaniluostaria, katolista kirkkoa ja kaupungin kirjastoa sekä moskeijoita. Serbit tuhosivat 17 moskeijaa. Muslimit ja kroaatit pitivät kuitenkin pintansa ja ajoivat lopulta serbit kaupungista ulos. Kesäkuussa kroaatit tulittivat serbejä armeijansa tykistöllä. Serbejä saarrettiin. Kroaattien armeijan HVO:n yksiköitä oli vahvistettu Kroatiasta tulleilla vapaaehtoisilla. Monet kroaatit auttoivat Mostarissa olevia ystäviään lomillaan osallistumalla sotaan.


title: Mostarin taistelut

text: 15. kesäkuuta 1992 HVO valtasi Mostarin itäosan. Kroaattien tykistö, HOS:n vapaaehtoiset ja HVO:n puolisotilalliset joukot alkoivat järjestelmällisesti vallata Mostarin ympärillä olleita serbien miehittämiä avainasemassa olevia kukkuloita. Viimeinen kukkula vallattiin 14. kesäkuuta. Seuraavana päivänä kroaatit hyökkäsivät vanhassa muslimikaupunginosassa olevien serbijoukkojen kimppuun vallaten alueen hetkessä. Serbit eivät olleet varustautuneet puolustustaisteluun, heillä ei ollut vartiomiehiäkään asemapaikoilla. Kroaattien Arif Pasalicin komentamassa 1. Krajinan pataljoonassa oli 350 miestä, joista 10 kuoli ja 27 haavoittui hyökkäyksessä. Kroaatteja tuki Kroatian vakinainen armeija. Pataljoona oli saanut aseita kansainvälisestä asesaarrosta huolimatta Argentiinasta ja Singaporesta.


title: Mostarin taistelut

text: Yhdeksän kuukautta kestänyt piiritys päättyi 19. kesäkuuta 1992 Bosnian sodan raivotessa pahimmillaan ja rintamien ollessa vasta muotoutumassa. Saartorengas murtui bosniakki Jasmin Jagacin komentaessa HVO:ta sekä pienempiä bosniakkiosastoja. Saarron purkautuminen oli suuri voitto kroaateille, ei muslimeille.


title: Mostarin taistelut

text:
Vuonna 1993 kroaattien julistautuessa Bosnia-Hertsegovinasta riippumattomiksi alkoi sota myös
kroaattien ja muslimien kesken. Tämä näkyi Mostarissakin, jossa alkoi suuri kroaattien hyökkäys 9. toukokuuta. Muslimit ajettiin neljäsosaan kaupungista, jonka kroaatit lähes raunioittivat tykkitulellaan.. Esimerkiksi 26 kaupungin 27:stä ottomaanien aikaisesta moskeijasta tuhottiin.


title: Mostarin taistelut

text: Stari mostin vuonna 1566 rakennettu silta romahti kroaattien panssarivaunutulituksessa 9. marraskuuta 1993 kello 10:16. Tulitauko alkoi 25. helmikuuta 1994, kun kroaatit ja muslimit pääsivät sopuun toimista serbejä vastaan. Kaupunki jäi sen jälkeen kahdeksi vihamieliseksi puoliskoksi. Nimenomaan kroaattien hallitsemalla länsilaidalla oli paljon mafiamaista rikollisuutta. Eri kaupunkien puolten välillä alkoi liikenne vasta vuonna 1996. Stari most ("vanha silta") rakennettiin uudestaan vuonna 2004.


title: Mansikkamehu

text: Mansikkamehu on mansikan makuista mehua. Nautittaessa se on yleensä mansikkamehutiivisteen ja veden seos. Mansikkamehutiiviste valmistetaan mansikoista keittämällä tai höyryttämällä esimerkiksi mehumaijan avulla. Kilosta mansikoita saa noin litran mehua.


title: Mansikkamehu

text: Mansikkamehu tai mansikkamehutiiviste on yleinen ainesosa drinkeissä.


title: Lionel Richie

text: Lionel Brockman Richie Jr. (s. 20. kesäkuuta 1949 Tuskegee, Alabama) on yhdysvaltalainen R&B-, pop- ja soul-laulaja. Hänen äänitteitään on myyty maailmanlaajuisesti yli sata miljoonaa kappaletta. Richie oli funk- ja soulbändi Commodoresin jäsen ja käynnisti soolouran vuonna 1982.


title: Lionel Richie

text:
Richie aloitti uransa 1960-luvun lopussa The Commodores -yhtyeessä. 1970-luvun loppupuolella yhtye levytti monia listoilla menestyneitä kappaleita, joista useimmat, muun muassa ”Easy”, ”Three Times a Lady” ja ”Still”, olivat Richien kirjoittamia. Hän lähti soolouralle vuonna 1982.
Vuonna 1981 Richien duetto Diana Rossin kanssa, ”Endless Love”, oli Billboard Hot 100 -listan kärjessä yhdeksän viikkoa. Franco Zeffirellin ohjaaman elokuvan "Mieletön rakkaus" ("Endless Love") tunnuskappale oli Richien kirjoittama ja tuottama ja se oli vuonna 1982 ehdolla Oscar-palkinnon saajaksi kategoriassa paras laulu (Best Original Song).


title: Lionel Richie

text: Richie on julkaissut soolourallaan kymmenen studioalbumia, joista parhaiten ovat menestyneet kolme ensimmäistä, "Lionel Richie", "Can’t Slow Down" ja "Dancing on the Ceiling". Hänen myydyin albuminsa on vuonna 1983 ilmestynyt "Can’t Slow Down", jota on myyty maailmanlaajuisesti yli 15 miljoonaa kappaletta. Albumi oli Billboardin albumilistalla yhteensä 160 viikkoa, joista kolme listan kärkisijalla, ja se palkittiin vuoden albumin Grammy-palkinnolla. ”Endless Loven” jälkeen neljä Richien singleä on noussut Billboard Hot 100 -listan kärkeen, hänen debyyttialbumiltaan julkaistu ”Truly”, hänen toiselta albumiltaan julkaistut ”All Night Long (All Night)” ja ”Hello” sekä ”Say You, Say Me”, joka julkaistiin singlenä vuoden 1985 lopulla ja joka julkaistiin myöhemmin albumilla "Dancing on the Ceiling".


title: Lionel Richie

text: Vuonna 1984 Richie esitti Los Angelesin olympialaisten päättäjäisissä kappaleen ”All Night Long (All Night)” ja vuonna 1985 hän kirjoitti yhdessä Michael Jacksonin kanssa menestyksekkään hyväntekeväisyyskappaleen ”We Are the World”, jolla kerättiin varoja nälänhädästä kärsiville etiopialaisille. Kappaleella esiintyi useita maailmanluokan tähtiä, Jacksonin ja Richien lisäksi muun muassa Ray Charles, Bob Dylan, Bruce Springsteen ja Tina Turner.